«Merezi izan du grebak» | Ekonomia | Berria\nLan gatazka. Huerta de Peralta\nHuerta de Peraltako langileek 28 eguneko grebari amaiera eman diote, zuzendaritzarekin akordioa lortu ostean. LABek nabarmendu du eredugarriak izan direla langileen irmotasuna eta duintasuna\nHuerta de Peraltako langileak lortutako akordioa ospatzen, atzo, Azkoienen (Nafarroa). LAB SINDIKATUA Tamaina handiagoan ikusi\nMartzilla eta Faltzes arteko NA-660 errepidearen alde batean foruzainak daude, kaskoak buru gainean eta borrak eskuan; beste aldean, haiei jaramonik egin gabe, Huerta de Peralta enpresako hainbat langile, besoak altxatuta eta elkar besarkatzen, akordioa ospatzen. 28 eguneko grebaren ostean, blokeatuta zeuden negoziazioei berrekin zien zuzendaritzak, eta hitzarmena lortu zuten bi aldeek. Atzo goizeko hamarretan batzarra egin zuten langileek, eta onespena eman zioten edukiari. «Oso egun gogorrak izan dira. Ez da erraza hemen hotza pasatzen egotea, eguneroko gastuei aurre egin ezinik, baina merezi izan du grebak. Borrokarekin dena lor daiteke», azpimarratu zuen El-Hussine Jagubi langileen batzordeko presidenteak, aldi berean, egunotan jasotako elkartasuna eskertuz. Haren alboan, irribarretsu, Imanol Karrera Nafarroako LABeko eledunak balorazio «oso positiboa» egin zuen, «langileek erakutsitako irmotasunagatik eta duintasunagatik».\nHuerta de Peraltako (Azkoien, Nafarroa) lan gatazkak lortu du oihartzuna Erriberan eta, oro har, Euskal Herri osoan. «Enpresak behartuta joan ginen grebara», gogorarazi zuen Jagubik, atzo. Hasieratik bilatu zuten kaleratutako langileak berriz hartzea, aurretik ordaindu gabeko aparteko orduengatik zor zizkieten 440.000 euroak itzultzea eta enpresako lan hitzarmenaren elkarrizketei ekitea. Langileen batzordean, LABek sei ordezkari ditu, CCOOk bi eta UGTk bat.\nAtzo, enpresak onartu egin zuen itzultzeko prest ziren lau langiletik bi berriz hartzea eta zorraren %70 itzultzea —LABek proposamen hori helarazi zien urtarrilaren 2an—. Aldi berean, lan hitzarmena negoziatzeko konpromisoa agertu du Huerta de Peraltak.\nImanol Karrerak garrantzi berezia eman zion puntu horri, sektoreko hitzarmeneko baldintzen gainetik lan ituna izateko bide bat ireki delako lan gatazkari esker. «Akordioak aukerak irekiko ditu enpresan lan baldintza duinak izateko eta, etorkizunari zein sektoreari begira, Huerta de Peralta eredu izateko». Enpresan lan egiten duten langile ia denak etorkinak dira, Erriberan landa eremuko langile gehienak bezala.\nLABek egunotan salatu izan duenez, kasu gehienetan, euren lan eskubideak betetzeko eta duintasunez lan egiteko arazoak izan ohi dituzte, eta, horregatik, gizartearen aurrean arazo hori azaleratzeko ere balio izan du lan gatazkak. Gainera, Huerta de Peraltako hormetatik harago, bestelako ondorio onak izan dituela aipatzen zuten langileek atzo. «Egunotan, jendeak eskerrak eman dizkigu, gure borrokari esker euren buruzagiak soldata igo eta baldintzak hobetu dizkielako. Erriberan asko nabaritu da egin dugun borroka, eta horregatik nabarmendu nahiko nuke gauzak gaizki doazenean enpresa batean borrokarekin lor daitekeela», goraipatu zuen El-Hussine Jagubik.\nEnpresaren jarrera hertsia\nHorrek ez du esan nahi erraza izan dela. Atzo Azkoieneraino joan ziren LABeko ordezkariek nabarmentzen zuten enpresa horretako zuzendaritzak bereziki jarrera hertsia azaldu duela hasieratik. «Akordioa lortzea zaila izan da, beti blokeoa egon delako eta enpresak gatazkaren aldeko apustua egin duelako», aipatu zuen Karrerak. Hain zuzen, astelehen goizean Iruñean langileen batzordeak eta LABek prentsaurrekoa eskaini zuten negoziazioa blokeatuta zegoela salatzeko, baina «bat-batean» enpresak negoziazioak azkartu zituen, eta berehala erdietsi zuten hitzarmena. Ramon Lacalzada Tuterako LABeko ordezkariaren ustez, beti nahi izaten da gehiago, baina lortutakoa «aurrerapauso handia» delakoan dago: «Ez soilik lortutakoagatik, baizik eta ariketa bera eredugarria izan delako».\nUrte luzez, prekaritate handiari aurre egin behar izan diote Huerta de Peraltako langileek, euren aldarrikapenik txikienak buruzagiei jakinarazteko beldurrez. «Duela bi urte ez genituen oporrak kobratzen, kontratu guztiak behin-behinekoak ziren, eta kategoria apaleneko soldatak genituen. Enpresan hitzez arduradun izan zintezkeen, baina paperean ez», laburbildu zuen Jagubik. Hiru hilean behin, sei hilean behin eta, kasu bakanetan, urtero berritzen zieten kontratua, baina beti mehatxuka, Jagubiren arabera. «Egoera hobetzeko eskaera egiten bagenien, beti erantzuten ziguten ezin ginela kexatu. Ez bagenuen lana gustuko, joateko esaten ziguten, bilatuko zutela besteren bat».\nEnpresak banaka negoziatzen zituen langileen baldintzak, eta, kasu askotan, euren eskubideen ezagutza txikia zuten langileek. Egunean hamahiru edo hamalau eguneko lanaldiak ere egiten zituzten. «Hamahiru ordu lan eginda, ezin zara familiarekin egon, ezin duzu ezer egin, lehertuta iristen zarelako etxera. Egoerak esaten dizu iruzurra egiten ari zaizkizula, baina langileok ez genekizkien geure eskubideak», azaldu zuen Jagubik. Alta, jaramonik egiten ez zietela ikusita, azkenean LAB sindikatuaren atean jo zuten 2017an. Sindikatuaren presioak eraginda, lan arloko ikuskaritza jasan zuen enpresak, eta «jokoz kanpo» harrapatu zuen konpainia, Jagubiren arabera, kontratu guztiak behin-behinekoak zirelako. Aldi berean, hauteskunde sindikalak egin ziren, eta LAB atera zen garaile.\nAldaketa horrekin, 2017 amaieran lan baldintzak hobetzeko negoziazioei ekin zieten bi aldeek, eta, ordura arte aintzat hartzen ez ziren oinarrizko baldintzak (oporrak, lanaldia) hitzartu arren, iaz, «mendekurako jarrera hartu zuen enpresak», Jagubiren hitzetan. «Bederatzi finko eta makina bat behin-behineko kaleratu zituen. Gainera, lanean zirenei isunak jartzen zizkieten eta jazarpena egiten zieten. Adibidez, bainugelara joanez gero, atzetik zenuen buruzagia, eta lanean ere bai, besoak gurutzatuta presio eginez. Horrek giro txarra eta mesfidantza eragiten ditu. Ezin genuen horrela jarraitu, eta horregatik antolatu gara. Eurek behartu gaituzte greba egitera».\nGreba egunotan, enpresa atarian hotz handia jasan dute, eta foruzainak bortizkeriaz oldartu zaizkie. Abenduaren 28an, sei langile zauritu zituen Foruzaingoak, eta LABek Maria Jose Beaumont Barne kontseilariaren dimisioa eskatu zuen.\nEra berean, langileek egunotan jasotako babes eta elkartasuna eskertu dute. «Eskerrak eman nahi dizkiegu gure alde dena egin dutenei. Eurak gabe ez ginen 28 egunez greban izango», aipatu zuen Jagubik. «Bagenekien ez genuela galduko, aurrera jarraitu behar genuela eta burua makurtu gabe, itzuliko ginela lanera».\nLABek larunbatean grebalariei elkartasuna adierazteko eta landa eremuko prekaritatea salatzeko manifestaziora deitua zuen, eta akordioa lortu izanagatik, ez da hitzordua aldatuko. Iruñeko Gazteluko plazatik abiatuko da 17:00etan, eta baldintzak hobetzeko sindikalismoaren garrantzia aldarrikatuko dute, eskerrak adierazteaz gain.\nEH Bilduk «positibotzat» jo du irtenbidea topatu izana, baina sektoreko prekaritatea gainditzeko gogoeta egin behar dela nabarmendu du. Geroa Baik akordioa lortu izana txalotu du, eta espero du akordioak balioko duela bi aldeen arteko harremanak hobetzeko.


Ronha - Wikipedia, entziklopedia askea.\n(«Rognes» orritik birbideratua)\nJean-François CORNO (2014-2020)\n43° 39′ 52″ N, 5° 20′ 50″ E / 43.664444444444°N,5.3472222222222°E / 43.664444444444; 5.3472222222222Koordenatuak: 43° 39′ 52″ N, 5° 20′ 50″ E / 43.664444444444°N,5.3472222222222°E / 43.664444444444; 5.3472222222222\nRonha (okzitanieraz Ronha, frantsesez eta ofizialki: Rognes) Okzitaniako udalerri bat da. Administratiboki Frantziako Bouches-du-Rhône departamenduan dago, Provence-Alpes-Côte d'Azur eskualdean. 2013an 4678 biztanle zituen.\n2007an Rognes udalerrian erroldatutako biztanleak 4.562 ziren. Familiak 1.595 ziren, horien artean 360 pertsona bakarrekoak ziren (146 bakarrik bizi ziren gizonak eta 214 bakarrik bizi ziren emakumeak), 475 seme-alabarik gabeko familiak ziren, 649 seme-alabak dituzten bikoteak ziren eta 111 seme-alabak dituzten guraso-bakarreko familiak ziren.\n2007an 1.953 etxebizitza zeuden, 1.656 familiaren etxebizitza nagusia ziren, 161 bigarren erresidentzia ziren eta 136 hutsik zeuden. 1.762 etxeak ziren eta 172 apartamentuak ziren. 1.656 etxebizitza nagusietatik 1.150 bere jabearen bizilekua ziren, 430 alokairuan okupaturik zeuden eta 75 doan lagata zeuden; 28 etxek gela bat zuten, 118 etxek bi zituzten, 256 etxek hiru zituzten, 375 etxek lau zituzten eta 879 etxek bost zituzten. 1.307 etxek euren parking plaza propioa zuten azpian. 628 etxetan ibilgailu bat zegoen eta 962 etxetan bat baino gehiago zituzten.\nRognes udalerriko biztanleria-piramidea 2009an .\n2007an lan egiteko adina zuten pertsonak 2.937 ziren, horien artean 2.041 aktiboak ziren eta 896 inaktiboak ziren. 2.041 pertsona aktiboetatik 1.841 lanean zeuden (1.013 gizon eta 828 emakume) eta 200 langabezian zeuden (116 gizon eta 84 emakume). 896 pertsona inaktiboetatik 258 erretiraturik zeuden, 324 ikasten zeuden eta 314 "bestelako inaktibo" gisa sailkaturik zeuden.\n2009an Rognes udalerrian 1.757 unitate fiskal zeuden, 4.623,5 pertsonek osaturik. Pertsona bakoitzeko diru-sarrera fiskalaren mediana urteko 22.664 euro zen. \n2007an zeuden 300 komertzioetatik, 2 erauzte enpresak ziren, 8 janari enpresak ziren, 1 material elektrikoaren fabrikazioko enpresa zen, 11 bestelako produktu industrialen fabrikazioko enpresak ziren, 35 eraikuntza enpresak ziren, 55 ibilgailuen saltze eta konpontze enpresak ziren, 10 garraio enpresak ziren, 10 ostalaritza eta jatetxe enpresak ziren, 11 informazio eta komunikazio enpresak ziren, 7 finantziazio enpresak ziren, 25 higiezinen enpresak ziren, 67 zerbitzu enpresak ziren, 44 administrazio publikoko enpresak ziren eta 14 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 56 zerbitzu publikoetatik, 1 posta bulegoa zen, 2 banku bulegoak, 4 ibilgailuen konpontzeko eta nekazaritza tresnetako lantokiak, 8 igeltseroak, 3 margolariak, 3 zurginak, 7 iturginak, 4 argiketariak, 2 eraikuntza enpresak, 4 ile apaindegiak, 4 albaitariak, 6 jatetxeak, 6 higiezinen agentziak eta 2 apaindegiak.\n2009an zeuden 14 establezimendu komertzialetatik, 1 supermerkatu zen, 4 okindegiak, 2 harategiak, 2 arropa dendak, 2 etxerako tresna dendak, 1 kirol-denda zen, 1 drogeria zen eta 1 lore-denda zen.\n2000. urtean Rognes udalerrian 75 nekazaritza-ustiategi zeuden, 1.044 hektarea erabiltzen.\n2009an haur-eskola 1 eta 2 lehen-hezkuntzako eskola zegoen. Rognes udalerrian Bigarren Hezkuntzako ikastetxe bat zegoen 735 ikaslekin.\nSaint-Estève-Janson (4,6 km)\nSaint-Cannat (6,2 km)\nLa Roque-d'Anthéron (6,6 km)\nLe Puy-Sainte-Réparade (7,0 km)\nLambesc (7,1 km)\nCadenet (8,5 km)\nPlan-de-Cuques (8,6 km)\nPlan-d'Orgon (8,6 km)\nVillelaure (8,7 km)\nLauris (9,6 km)\nWikimedia Commonsen badira fitxategi gehiago, gai hau dutenak: Ronha\nOrriaren azken aldaketa: 23 urtarrila 2018, 23:10.


Konstituzio plaza –\nEnrique Maiari esker, Iruñeak, Donostiak bezala, badu bere Konstituzio plaza. Orain, metropoli forala Gipuzkoako hiriburua bezalakoa izan dadin, hondartza baizik ez zaigu falta. Tira, hondartza, Zinemaldia, Beldur Astea, zinema aretoak alde zaharrean eta euskaldun kopurua handitzea. Baina Konstituzio plazarena lehen pausoa da, eta ez nolanahikoa, Iruñeko biztanleen behar oinarrizkoak asetzera etorri dena.\nHarrigarria da Espainiako konstituzioa fetitxe bihurtu izana nork eta duela berrogei urte Espainiako lege berria gaitzetsi zutenek –UPN, gogora dezagun, konstituzioaren kontra sortu zen–. Edo apika ez da hain harrigarria, nondik begiratzen zaion. Konstituzioa ez dute defendatzen agian ahalbidetzen ahalko lukeenagatik, baztertzen duenagatik baizik. Konstituzioa oztopo, traba, harresi, muga den neurrian interesatzen zaie. Debekua den neurrian: ezin da monarkia kritikatu edo, are gutiago, deuseztatu, konstituzioan bildua dagoelako; Katalunian ez da erreferendumik egiten ahal, konstituzioak onartzen ez duelako; ez da zilegi independentzia nahi izatea, konstituzioak Espainiaren batasuna babesten duelako.\nEstatuko hizkuntzak babestu eta bulkatu egin behar direla ere bildua dago Espainiako konstituzioan, baina halere euskaldunen hiri buruzagiko alkateak ez du plaza berriaren plaka euskaratzeko lanik hartu. Toki egokian bederen paratu du: Baluarteko plazan. Hori ere ustezko modernitatearen fetitxea izan zen eta da, baina, konstituzioak bezala, ez du balio balio beharko lukeen horretarako. Ibiltzeko, alegia.\n[Euskalerria Irratiko Metropoli Forala saioa, ‘Minutu bateko manifestua’, 2022ko otsailaren 1ekoa]\nenrique maya, espainiar konstituzioa, Konstituzio plaza, Konstituzioa, navarra suma, UPN


Oda garraio publikoari | erbinnuriaren aztarnak\nOda garraio publikoari\notsaila 7, 2007 in Burutaziyuak\nGarraio publikoen erabiltzaile fina naiz, besteak beste, orain dela gutxirarte beste aukerarik ez dudalako izan. Baina hala ere, eta jendeak sinistu nahi ez badit ere, autobusean zein trenean ibiltzea izugarri gustatzen zait (salbuespenak salbuespen). Zergatik? Arrazoi bat baino gehiago daude. Azken urte hauetan zenbat liburu irentsiko nituen tunel eta tunel artean! Eta noski, garraio publikoek eskaintzen duten beste abantaila bat lo egin dezakezula da. Hori bai, aldamenekoaren sorbaldan babak uztea ez zaizu komeni, eta kristalaren kontra burukadak ematea saihestu beharra dago, treneko gainontzeko bidaiariak barrez lehertzen jarri nahi ez baldin badituzu behintzat.\nHala ere, gehien gustatzen zaidana jendea da. Bai trenean eta bai autobusean asko ikasi dezakegu pertsonetaz, eta bide batez entretenitu, izan ere, bidai-tramu horretan beraien bizitzako zati baten testigu mutu bihurtzen baitzara. Nork ez du inoiz aldamenekoaren elkarrizketan belarria jarri? Hortxe topatzen zara azterketetara doazen ikasleekin, eta zuk ere trantze horretan ibiltzen zineneko garaiak gogoratzen dituzu. Donostiara etxeak garbitzera doazen emakumeak ere hortxe joaten dira batera, gremio berezi moduan, aurreko eguneko telebista-programa komentatzen edota eguraldiaren gora-beherak aipatzen. Badaude ere geltokia baino 300 metro lehenago altxatzen direnak, eta hori ikustean, gainontzeko guztiak par txiki bat egiten dugu (idatzi gabeko lege bat balitz bezala), izan ere, garraio publikoko profesionalentzat “nobato” bat baita .\nTrenetan oso fenomeno berezia gertatzen da geltokietara iristean. Nahiz eta treneko ateetan lehenengo atera behar dutenei utzi behar zaiela pasatzen jartzen duen, horrelako lasterketa ero bat sortzen da segundo eskas horietan: hau da, bai barrukoak eta bai kanpokoak batera hasten dira sartu eta ateratzen, eta ondorioz izugarrizko iskanbilak sortzen dira: guardasola barruan utzi duela batek, besteari atea muturrean itxi zaiola… Honetan espezialistak adineko pertsonak dira normalean; izan ere, ia guztiek esertzeko toki bat nahi izaten dute eta une horietan Carl Lewis eta Cassius Clay-en arteko hibridoak bihurtzen dira. Hori dituk/n hori bultzadizoak!\nHurrengoan kontrako arrazoiak.\nGarraio publikoa: etorri eta konta ezazu!\notsaila 8, 2007 at 1:11 pm\nGeltokietara iristean gertatzen diren fenomenoen jakitun handia, Lekesan dugu. Japonen bai sufritzen dituztela sartu-irten prozesu horren ondorioak.\n« ostiral arratsaldeak\nOspitaleko burutazioak »


Zerbitzuak aldaketa sozialetara egokitu dira. Bizi-itxaropena altuagoa denez, pertsona nagusiak zaindu behar dira, adibidez. Zerbitzu sozial hori zabaltzen ari da eta konponbide ugari proposatzen ditu: mediku-zaintzak, aisia osasungarria, etxebizitza babestua… Era berean, bikote bateko kide biak lan-merkatuan sartzeak familia lan-ordutan zaintzeko beharra ekarri du: haur-eskolak, etxeko zerbitzua…\nBigarren Mundu Gerratik aurrera, herrialde aberatsetako lan-antolakuntzak opor ordainduak izateko aukera ekarri zuen. Lehen Munduko bizi maila altuak aisian gastatzeko behar beste diru ematen du, astean bost egunetan egiten baita lana, eta opor ordainduak disfrutatzeko aukera baitago. Masa-fenomeno bihurtu da.\nGarraioa gero eta azkarragoa, erosoagoa eta merkeagoa da, eta beraz, urrutiko tokietara joatea gero eta errazagoa da. Aisiarako gero eta instalazio hobeak eskaintzen zaizkio kontsumitzaileari, baita hotelak, golf-zelai ondoko apartamentuak, jatetxeak eta komertzioak.\nTurismo agentziek eta tour operatzaileek eskaintzen dituzten konponbide entretenigarriak eta ekonomikoki merkeak ematea irabazizko jarduera da. Herrialde askorentzat, gutxi industrializatuta daudenentzat, turismoa diru iturri garrantzitsua da beren ekonomiarako, eta zenbait toki onbideratu dira horri esker. Landa-gunetako adibidea da: landa-turismoa dela eta, naturarekiko harreman zuzena bilatzen duten milaka turista hartzen dituzte urtero.\nKostaldeko turismoa: Eguzkia, hondartza eta tenperatura altuak bilatzen dituena da. Itsaso beroak eta epelak izaten dira helburu nagusiak. Sarrera iturri (batez ere dibisetan) garrantzitsua da eta oso zabalduta dago familia eta hirugarren adinekoen artean. Euskal Herriko kostaldeko tokirik ospetsuenak Donostia, Hondarribia eta Urdaibai natura-gune babestua dira beste batzuen artean.\nBarrualdeko turismoa: Beste batzuen artean nekazal turismoa dugu horrelakoa. Pilaketarik ez daukaten gune naturalak bilatzen ditu eta balio handia ematen dio landa-paisaiari. Bestetik, mendiko turismoak kirol eta abentura jarduerak eskaintzen ditu. Prezioak lehiakorrak dira, gaua ingurune natural batean pasatzen da eta zerbitzuak asko zaintzen dira. Bestetik, hiriko turismoak jarduera kultural ugari eskaintzen ditu hiriko giro lanpetu eta nahaste-borrastearen barruan.\nOsasunerako turismoa (bainuetxeak), negozioetarako turismoa (konbentzioak, azokak…) eta turismo erlijiosoa (kulturako leku sakratuak) gorantz ari dira.\nEuropa eta Ameriketako Estatu Batuak mundu mailako lehenengo turista emaile eta hartzaileak dira eskaintzen dituzten zerbitzu maila altua delako. Ez dira hain garrantzitsuak ekialdeko herrialdeak, Latinoamerika, Afrika eta Asia; horiek, duten ondare kultural eta aztarna historikoengatik baloratzen dira. Garapen bidean dauden herrialdeek turismo gutxiago erakartzen dute, azpiegituren ahultasunak edo ezegonkortasun politikoak sortzen duten segurtasun ezagatik. Hala ere, zenbait herrialdetan kanpoko turistentzako bereziki prestatutako guneak badaude, eta ez diote zertan inbidiarik eduki Lehen Mundukoei. Baina zerbitzu mota hori ez dago bertako biztanleen eskura, eta bizimodu biak elkarren ondoan egoteak kontraste handia sortzen du, desoreka handia ikusten baita.\nTurismoaren negozioak populazioaren hazkundea sustatzen du, negoziotarako ekimen berriak erakartzen baititu eta gehienetan, lanpostuak eta azpiegiturak sortzean, ondorio ekonomiko positiboak ekartzen baititu. Turistek kontsumitzen dituzten ondasunek tokian tokiko ekoizpena handitzen dute. Turismoaz bizi den populazioaren sarreren hazkundeak, heziketa, eta tokian tokiko zerbitzuetan inbertsioa ahalbidetzen du. Baina bestetik, zenbaitetan, bertako biztanleen gaitzespena jasotzen dute turistek, ohitura desberdinak dituztelako, azpiegiturak eraikitzeak paisaia naturala aldarazten dutelako, eta askotan, ingurumenerako ondorioak oso txarrak direlako.\nBila itzazu Dominikar Errepublikako hiru hotel-kate garrantzitsuren izenak.\nZein da enpresa horien nazionalitatea?\nUste al duzu irabazten duten dirua dominikarrentzat dela? Zergatik?


Ertzak taldeak zabaldu du Musikale zikloa - Goierriko Hitza : Goierriko Hitza\nOrmaiztegiko Ekain Kulturalaren barruan, Musikale zikloa hasi zuten atzo iluntzean, Ertzak taldeak Muxika plazako karpan eman zuen kontzertuarekin. Bergaran sortutako taldea da, baina bertan aritzen da Oihane Vicente kantari zumarragarra. 2018an argitaratu zuten Gaur, sei abesti jasotzen dituen autoekoitzitako diskoa. Abesti horiek eta bertsioren bat edo beste jo zituzten Ormaiztegiko emanaldian.\nMusikale zikloak ekainaren 13an jarraituko du, Karea taldearekin. Muxika plazako karpan ariko dira zuzenean, 20:00etatik aurrera. Hilaren 20an berriz, Ormaiztegiko Dantza Modernoko ikasleek ikuskizuna egingo dute, 18:30ean, toki berean.


Le Puy-Sainte-Réparade - Wikipedia, entziklopedia askea.\nKantonamendu canton of Peyrolles-en-Provence\nAix-en-Provence, Meyrargues, Rognes, Saint-Estève-Janson, Venelles, Pertuis eta Villelaure\n5.744 (2018ko urtarrilaren 1a)\n2.917 (%50.8) 2.802 (%48.8)\nLe Puy-Sainte-Réparade (frantsesez eta ofizialki: Le Puy-Sainte-Réparade) Okzitaniako udalerri bat da. Administratiboki Frantziako Rodanoren Ahoak departamenduan dago, Proventza-Alpeak-Kosta Urdina eskualdean. 2013an 5261 biztanle zituen.\n2007an Le Puy-Sainte-Réparade udalerrian erroldatutako biztanleak 5.119 ziren. Familiak 1.808 ziren, horien artean 408 pertsona bakarrekoak ziren (163 bakarrik bizi ziren gizonak eta 245 bakarrik bizi ziren emakumeak), 517 seme-alabarik gabeko familiak ziren, 686 seme-alabak dituzten bikoteak ziren eta 197 seme-alabak dituzten guraso-bakarreko familiak ziren.\n2007an 2.042 etxebizitza zeuden, 1.849 familiaren etxebizitza nagusia ziren, 97 bigarren erresidentzia ziren eta 97 hutsik zeuden. 1.597 etxeak ziren eta 371 apartamentuak ziren. 1.849 etxebizitza nagusietatik 1.207 bere jabearen bizilekua ziren, 550 alokairuan okupaturik zeuden eta 92 doan lagata zeuden; 32 etxek gela bat zuten, 160 etxek bi zituzten, 323 etxek hiru zituzten, 521 etxek lau zituzten eta 812 etxek bost zituzten. 1.388 etxek euren parking plaza propioa zuten azpian. 747 etxetan ibilgailu bat zegoen eta 942 etxetan bat baino gehiago zituzten.\nLe Puy-Sainte-Réparade udalerriko biztanleria-piramidea 2009an .\n2007an lan egiteko adina zuten pertsonak 3.266 ziren, horien artean 2.343 aktiboak ziren eta 923 inaktiboak ziren. 2.343 pertsona aktiboetatik 2.068 lanean zeuden (1.150 gizon eta 918 emakume) eta 275 langabezian zeuden (125 gizon eta 150 emakume). 923 pertsona inaktiboetatik 241 erretiraturik zeuden, 279 ikasten zeuden eta 403 "bestelako inaktibo" gisa sailkaturik zeuden.\n2009an Le Puy-Sainte-Réparade udalerrian 1.956 unitate fiskal zeuden, 5.103,5 pertsonek osaturik. Pertsona bakoitzeko diru-sarrera fiskalaren mediana urteko 20.116 euro zen.\n2007an zeuden 308 komertzioetatik, 3 janari enpresak ziren, 2 material elektrikoaren fabrikazioko enpresak ziren, 19 bestelako produktu industrialen fabrikazioko enpresak ziren, 48 eraikuntza enpresak ziren, 64 ibilgailuen saltze eta konpontze enpresak ziren, 13 garraio enpresak ziren, 19 ostalaritza eta jatetxe enpresak ziren, 11 informazio eta komunikazio enpresak ziren, 10 finantziazio enpresak ziren, 12 higiezinen enpresak ziren, 46 zerbitzu enpresak ziren, 44 administrazio publikoko enpresak ziren eta 17 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 74 zerbitzu publikoetatik, 1 posta bulegoa zen, 4 banku bulegoak, 4 ibilgailuen konpontzeko eta nekazaritza tresnetako lantokiak, 1 autoeskola, 11 igeltseroak, 3 margolariak, 7 zurginak, 9 iturginak, 4 argiketariak, 3 eraikuntza enpresak, 5 ile apaindegiak, 1 albaitaria, 10 jatetxeak, 6 higiezinen agentziak, 1 tintoreria eta 4 apaindegiak.\n2009an zeuden 13 establezimendu komertzialetatik, 1 120 m2 baino gehiagoko denda zen, 2 120 m2 baino gutxiagoko dendak, 2 okindegiak, 2 harategiak, 1 liburu denda zen, 1 arropa denda zen, 1 altzari denda zen eta 3 lore-dendak ziren.\n2000. urtean Le Puy-Sainte-Réparade udalerrian 45 nekazaritza-ustiategi zeuden, 1.458 hektarea erabiltzen.\nSaint-Estève-Janson (4,1 km)\nVillelaure (5,4 km)\nPertuis (6,8 km)\nRognes (7,0 km)\nMeyrargues (8,2 km)\nVenelles (8,2 km)\nAnsouis (8,8 km)\nCadenet (9,6 km)\nMultimedia: Le Puy-Sainte-Réparade\nBNF: 152473623 (data)\nOrriaren azken aldaketa: 12 martxoa 2021, 03:05.


argitaratua 2020 Apirila 01\nFamilia agurgarriok :\nEspero dugu egoera berezi honetan ondo izango zaretela. ANDRAMENDI IRAKASKUNTZA KOOPERATIBAk lehen asteok arlo pedagogikoari eman die garrantzia eta baita familia guztiekin harremanak lortzeari ere.\nARRETA PEDAGOGIKOA ETA ASTE SANTUKO OPORRAK\nHasteko eta behin gure langileek egindako lana estimatu eta eskertu beharrean gaude, etxetik lan eginez eta Ikastola behar denerako zabalik mantenduz ondo erantzun diogulako egoera honi. Ikastola osoko familiekin jarri gara harremanetan, behar izan diren bideak jarriz ( 0-12ko padletak, 10-16ko classrroom eta eskola-emate birtualak…), menua astero berritzen dugu, webgunea behar diren berriekin eguneratzen dugu…\nOstiral honetan amaitzen dira eskolak, eta Aste Santuko oporretan denok hartuko dugu opor.\nArlo ekonomikoari buruz ere ari gara erabakiak hartzen. Gauden egoerak indarrean dirauen bitartean hileko kuotak eta bazkide kuotak kobratuko zaizkizue datorren astean eta ez dira kobratuko erabili ez diren jangela eta zaintza kuota-egunak. Hori dela eta, hurrengo errezibuan zerbitzuen erabilera egunka kobratuko da etaitzuli egingo zaizue erabili ez duzuena.\nHARREMANAK ETA ASTE SANTUETAKO OPORRAK\nBestalde, astelehenaz geroztik Administrazioa eta zuzendaritza ere etxetik ari da lanean. Edozein arazo edo egoera bereziren aurrean jar zaitezke harremanetan zuen tutorearekin edo Ikastolarekin. Gogoratu astelehenik aurrera bi telefono mugikorretara deitu behar duzula telefonozko harremana nahi baduzu.\nBehar beharrezko jakinarazpenetarako ohiko bideak erabiliko ditugu Aste Santuko oporretan\n( webgunea, e-posta)\nMila esker arretarengatik. Eta animo.\nAinhoa Garin Tere Irastortza\nANDRAMENDI IRAKASKUNTZA KOOP.ELK BEASAINGO IKASTOLAko ZUZENDARIA


Lankide baten kaleratzea salatzeko elkarretaratu dira Okineko langileak - Baleike - Baleike.eus\nLankide baten kaleratzea salatzeko elkarretaratu dira Okineko langileak\nBaleike 2017-10-16 14:31 Ekonomia\nJoxe Mari Korta industriagunean dagoen Okin enpresako langileak fabrikako sarrera aurrean elkarretaratu dira gaur eguerdian lankide baten kaleratzea salatzeko. Okinek gaisotzen zaitu, Okinek kaleratzen zaitu lema duen pankarta batekin kontzentratu dira langile batzordeak deituta.\nArgazkia: ELA sindikatua | Ikusi handiago | Argazki originala\nKaleratze hau orain bi aste gertatu zela adierazi du ELA sindikatuko kide Zigor Gazpiok. 30 urte inguruko langile honek hamar urteko esperientzia zuen Okinen. “Denbora honetan azterketa mediko guztiak pasa ditu eta orain bi urte irinaren alergia fuerte bat antzeman zioten. Egia da enpresa saiatu dela plantan tokiz aldatzen, baina leku horietan ere segituan ateratzen zitzaizkion mantxak”.\nOkin enpresa Indauxek eta Urkabek osatzen duten talde berekoa dela jakinda, taldean barrena mugitzea eskatu diote enpresari. “Langilea horretarako prest zegoen, baina, batzordearekin hitz egin gabe, kaleratze batekin egin dugu topo. Oso gogorra izan da, bera gaizki dago, lana egin nahi du eta kaleratu egin dute. Eskatzen duguna laneko gaixotasuna duen langile bati irtenbide duina ematea da”, gaineratu du Gazpiok.\nAzken urteotan 15 langilek izan omen dute alergia mota hori. “Batzuk joan egin dira, baina kasu honetan lanean segi nahi zuenari enpresak ez dio irtenbiderik eman”.\nEnpresa gezurretan aritu dela ere salatu du ELAko kideak. “Enpresak esan du beste leku batean lan egitea proposatu diotela, baina langile berak ezeztatu du hori. Langilea batzordearekin joan zen zuzendaritzarekin biltzera eta ez zioten beste lanposturik eskaini”.\nOkin Indaux eta Urkaberen talde bereko enpresa da. Indauxek bi planta ditu, Aian bat eta Getarian bestea, eta Urkabek fabrika bat Oiartzunen. “Badakigu Getarian jendea hartzen egon direla. Enpresak esango du ez duela dirurik, baina badu kaleratzeko ordainsaria emateko”.\n1 “Afizionatuetan jokatzeko aukera handirik ez dugu, ea Xistera proiektuarekin aldatzen den”\n2 Eskualdeko LABeko delegatuek bat egin dute 'Orain presoak' ekimenarekin\n3 BIDEOA. Xanti eta Angel Osa: Garia "txanketian" jotzen zen lehen, eta "matxakarekin" gero\n4 Goikoetxea eta Aldazabal mundialeko finaletik kanpo geratu dira\n5 1989an jaiotakoen bazkaria, azaroaren 10ean\n6 Zarauzko eta Errezilgo kros mistoetan izena emateko epea zabaldu dute\nZumaia / Ekonomia\nUdal Elkarteak aldi baterako 10 lanpostu betetzeko deialdia egin du\nLan bila dabiltzanentzat bi ikastaro berri\n'Ongi etorri, udazkena' kanpaina abiatu du merkatari eta ostalarien elkarteak\nPentsiodunen aldarrikapenek ez dute etenik\nPentsio duinen alde elkartu dira Saregileen plazan\nPentsio duinen aldeko elkarretaratzea egingo dute jubilatuek bihar\nZuntz optikoa Estazioko eta Korta industriaguneetara heldu da\nUrola Kostako pentsiodunek elkarretaratzea egin dute Azpeitian\nElkarretaratze batekin hartu dituzte pentsiodunek oporrak\nPentsiodunen aldarrikapenak osteguneko plenora helduko dira


Gipuzkoako eskualdeetako arduradunek lurralde garapeneko proiektuak partekatu dituzte Arantzazun - Debagoiena - Goiena.eus\nGipuzkoako eskualdeetako arduradunek lurralde garapeneko proiektuak partekatu dituzte Arantzazun\nMiren Arregi 2014-09-10 16:01\nGipuzkoako hamaika eskualdeetako arduradunak, unibertsitateko irakasleak eta Foru Aldundiko eta Batzar Nagusietako karguak, guztira hogeita hamar lagun inguru, Arantzazuko Gandiaga Topalekua elkartu dira gaur, abian dauden lurralde garapeneko proiektuak eta esperientziak partekatzeko.\nEgoera sozio ekonomikoari irtenbidea eman asmoz harreman sare berriak sortu gura dira Gipuzkoa Sarean proiektuaren bitartez. Sare eraginkorra sortu, erantzun egokiak eman ahal izateko. Sinergiak hobeto aprobetxatzeko.\nBesteak beste, nazioartekotasuna, energia edota enpresen lehiakortasuna bezalako gaiak azterten dira Eskualde Arteko Mahaian.\nGaurko topaketan, Urola Erdiko, Debabarrenako eta Bidasoako esperientziak ezagutu dituzte mahaiko kideek. Eskualde bakoitzaren errealitate sozio ekonomikoaren berri jaso eta estrategiak partekatu dituzte.\nEHU, Deustu, eta Mondragon Unibertsitateak ere ordezkatuta daude Eskualdeen Mahaian, baita zentro teknologikoak eta Gipuzkoa berritzen ere. Bi hilabetean behin elkartuko dira hemendik aurrera ere, egun osoko gogoeten bitartez, harreman sare horretan sakontzen joateko.


Maputo, Afrikako esentzia | Viajes | GAIAK\n13 MAY. 2021 - 09:58h\nHistoria interesgarria, kultur agenda zabala, Indiako Ozeanoaren brisa, itsaskiak, kafe gozoa, Portugalen herentzia diren esnegainezko pasteltxoak eta zuzeneko musika emanaldiak gauero. «Maputo é demais!», diote bertakoak. Mozambikeko hiriburuan gaude.\nAfrikako hiririk atseginena izendatu zuten Maputo, Mozambikeko hiriburua. Egia esan, bada zer ikusi, dastatu, gozatu eta entzun, goizean goizetik hasi eta gaueko ordu txikiak artean.\nEtorbide zabalak, jakaranda zuhaitzak kale bazterretan eta erregela eta kartaboiarekin diseinatuko traza du itsasbazterreko hiriak. XIX. mendean portuaren eta tren geltokiaren inguruan kokatu ziren kolono portugesek Lourenco Marques izena eman zioten. Gerora, independentzia ondoren jaso zuen Maputo izena. Hiriko arkitektura garai historiko ezberdinen adierazle garbia da; Portugaleko kolonia garaiak, Sobietar Batasunaren eraginak eta azken urteetan hirian leku hartu duten eraikin modernoek osatzen baitute Maputoren bisaia arkitektonikoa. Kale nagusiek munduko lider politiko sozialista-marxistei eta Afrikako lehen agintari beltzei egiten diete ohore; Ho Chi Min, Karl Marx, Juluis Nyerere, Salvador Allende, Mao Zedong edota Samoral Machelen izena hartzen baitute sozialismoa eta marxismoa ia ahanzturan dituzten hiriko kaleek.\nMaputoko a baixa gunean edota beheko aldean daude kolonia garaiko eraikin nagusiak. Hiriko eraikinik bisitatuena da tren geltokia eta motiborik ez zaio falta bisita ukatzeko, eraikinari oparotasuna eta elegantzia baitario. Mozambikeko beste hiriekin loturak egiteaz gain, caminhos de ferroko bideak Zimbabwe, Swazilandia edota Hegoafrikarekin lotzen baitira. XX. mende hasierako eraikina duela gutxi eraberritu dute eta Trenaren Museo interesgarriak ateak ireki berri ditu, hiriaren jatorriak eta historiak trenarekin duten erlazioaz jabetzeko bisita interesgarria da hauxe.\nMerkatu nagusia da hurrengo geldiunea. 1923koa da eraikin dotore hau eta hiriko merkaturik garbi eta txukunena da. Dozenaka postuetan, Afrikako lurrak eta itsasoak ematen dituen fruitu, barazki eta espezieak daude. Peri-peria, Mozambikeko gastronomian nahitaezkoa den piper saltsa pikantea ere bertan erosteko aukera dugu.\nArrain postuetan dauden saltzaileek, aldiz, tripazorriak dantzan jarriko dizkiguten marisko, txirla eta otarrainxkak prezio tentagarrian eskaintzen dituzte. Artisauek egurrez eta zumitzez egindako lanak eskaintzen dituzte, begi eta gustu guztiak asetzeko lain, eta merkatuaren amaieran, Afrikako emakumeek hainbeste maite dituzten ileordeak saltzen dituzte bata bestearen ondoan pilatutako dendatxoetan, look eta kolore ezberdinetakoak daude eskuragarri, estilo klasikoenetatik modernoenetaraino.\n«Kapulana» bat zintzilik\nMerkatu zentralean begiak gozatu eta poltsikoa astindu ostean, Elefante etxea dugu jomuga. Ez dugu animaliarik aurkituko hemen, bai ordea, kolore, diseinu eta kalitate anitzeko kapulanak. Miren Amuriza bertsolari eta idazleak ekarri zuen gurera kapulana hitza, Mozambiken egin zuen egonaldiaren ondoren ‘Kapulana bat zintzilik’ ikuskizuna herriz herri eskaini zuenean. Kapulana Mozambikeko (Afrikako herrialde askotan ere bai, izen ezberdina ematen bazaio ere) emakumeentzako oinarrizko oihala da: haurrak bizkarrean eramateko, soineko moduan janzteko, jana biltzeko, buruan zapi gisa jartzeko edota etxeak apaintzeko.\nGlobalizazioak eta Mendebaldeko moda influentziek ez diote eragin handirik egin. Hiriko kaleetan, tela preziatu hau soinean eramaten dute elegantzia ederrarekin bertako emakumeek. Kapulana Mozambikeko kulturaren eta identitatearen sinboloa dela aipatu digu Elefante etxeko arduradun den Meera Radiak. 97 urtez ateak zabalik izan dituen denda hau erreferente bihurtu da hirian. Arduradunak dio emakumeek pazientziaz eta kontzientziaz aukeratzen dituztela oihalak, kapulanak erostea ez baita ahuntzaren gauerdiko eztula.\nIbilbideari jarraituz, a baixa zonaldea atzean utzi eta hiriaren goialderantz garamatzan Samora Machel kaleak Tunduru parkera gerturatuko gaitu. Asteburuetan ezkontza ospakizunetako gunea da zuhaitz eder eta lorategidun parke hau, hiriko zurrunbilotik ateratzeko arnasgunea. Ate nagusiaren sarreran, burdinazko etxe xelebrea dago, Casa do Ferro gisa ezagutua. Lourenço Marquesen urrezko garaietan, Eiffel arkitekto ospetsuak diseinatu zuen bertako agintari batentzat. Burdinazko eraikin aurrefabrikatua gaur egun turismo bulegoa da.\nAldapan gora goazela jarraituz, eraikin eder batek atentzioa bereganatuko du, CCFM Centro Cultural Franco-Moçambicano da. 1995. urtean ireki zituen ateak (Gerra Zibila amaitu eta hiru urtera) eta Afrikan bizi diren artista eta sortzaileen erakusleihoa da. Agenda kultural zabala eskaintzen dute, antzerkia, ipuin kontaketak, musika emanaldiak, dokumentalak eta hilabetero margolari edo eskultore baten erakusketak leku hartzen du bertako gela nagusian. Oso leku atsegina da Maputoko alternatiboen eta artisten bilgune hau. Kafetegi eder bat du lorategi batekin eta kafezaleentzako parada ezin hobea, indarberritu eta hiriko txokoak ezagutzen jarraitzeko.\nSobietar Batasuneko zantzuak\nSamora Machelen gidaritzapean lortu zuen independentzia Mozambikek eta bederatzi urtez presidente izan zen. ‘Nazioaren aita’ esaten diote eta gizon preziatu eta maitatua da. Porlan grisezko Samora Machelen estatua erraldoiak, Sobietar Batasunaren influentziako garaiak dakartza gogora, ezkerreko eskua gorantz jasoa du oraindik aginduak ematen ariko balitz bezala eta soinean jantzi militarra, Fidel Castro eta Hugo Chavezen traza hartuz. Sobietar estilo puru-purua gordetzen duen udaletxearen parean dago Mozambike askatu zuen gizonaren estatua.\nGris kolorea puskatzen du alboan dagoen Sorkundearen katedralak. XX. mendeko eliza zuri moderno honek erabat hausten du inguruko estilo arkitektonikoa eta kanpandorrea Samora Machelen eskua baino gorago luzatzen da. Jainkoaren eta politikariaren indarren arteko sestra bailitzan.\nHiriaren goiko aldean pausatuz, Historia Naturalaren Museoa manueldar estiloko eraikin dotore eta berezia da. Mozambikeko animalien bilduma zabala dago eta 21 elefante fetu daude ikusgai.\nNucleo de Artetik pasatuko gara ondoren, bertan pintzela esku batean dutela eta koloretako paleta bestean, mihiseetan beren sorkuntzak irudikatzen aurkituko ditugu artistak. Kreazio gunea izateaz gain, arte galeria ere bada eta horretaz gain, igande gauetan jazz musika zuzenean entzuteko aukera dago.\nArtistak atzean utzi eta artisauak bisitatuko ditugu, Parque dos Continuadoresen. ‘On Kixote’-ko pasarte bateko idatzia irakurtzen da parkeko muraletan eta zuhaizpean artisau andana lanean; ebano egurra lantzen, larruarekin poltsak egiten, zumitzezko zestoak, batikak airean Afrikako eguneroko bizitza islatzen...\nArtisauen plaza honetan, gastronomiak badu tokia eta janari tradizionala dastatzeko aukera ezin hobea da, karramarro matapa (mandioka hosto, kakahuete eta koko esnearekin egindako saltsa) eta otarrainxka karila (koko esnea, tomatea, kurkuma eta barazkiekin egindako saltsa) dira plater izarrak.\nMafalala auzoa ezin bisitatu gabe utzi. Hala diote bertako auzotarrek ere: «Mafalala bisitatzen ez duenak ez du Maputo bisitatu». Fabela tankera duen auzune honetan (txapazko eta okumezkoak dira etxe gehienak eta asfaltatu gabeko kaleak), Gerra Zibil garaian herrialde osotik etorritako etorkinek beren tokia aurkitu zuten, aniztasun handia duen auzunea da.\nSamora Machel gaztea kasu, gerora Mozambikeko presidente izango zena, Mafalala auzoan bizi izan zen, erizain ikasketak burutu eta hiriburuko ospitalean lan egin zuen urteetan. Kontzientzia politikoa eta soziala piztu zen auzotarrengan; eskubiderik eza pairatzen zuten eta Hegoafrikako meategietan lan egiten zuten Mozambikeko langileek apartheidaren berri ematen zieten.\nNahaspila honekin guztiarekin, Mafalalan nazioa askatzeko ideiak loratzen joan ziren, honela Samora Machelek erizain mantala albo batera utzi eta lidergo politikoa hartu zuen, 1975ean Mozambikeko lehen presidente bihurtuz.\nJazzaren erritmora, inprobisatzen Maputoko gauak zuzeneko musika eskaintzen duten areto eta tabernaz josirik daude. Asteartetik hasi eta igandera bitartean, jazza, marrabenta (Mozambikeko musika tradizionala) edota Brasilgo musika gozatzeko aukera ugari ditu hiriak. Jazz musikaren maitaleak dira maputoarrak, Hegoafrikaren influentzia da inprobisazioaren musika hau.\nNucleo de Arten igandetan eta Fernando Couto fundazioan larunbatetan jazz musika zuzenean entzuteko aukera dago. Africana, Bar no Bar, Beer Garden eta Ximan astean zehar estilo ezberdinetako kontzertuak eskaintzen dira. Fernando Leite Couto (Mia Couto idazlearen aita) poeta eta idazlearen fundazioan emango diogu amaiera egunari eta hasiera gauari. Goiko liburutegian, Leite Coutoren liburu bilduma interesgarriaz gozatuko dugu eta, bide batez, beheko solairuko erakusketa gelako lanak ikusiko ditugu.\nJazz musikak girotzen du Maputoko gaua eta horma batean hauxe irakur dezakegu: «Nire bizitza etxe bat bezalakoa izatea nahiko nuke, leihoak ametsei zabalduak, ateak jendeari», Fernando Leite Coutoren hitzak dira fundazioaren lelo bihurtuak, poetak halakoxea nahi zuen bere bizitza eta halakoa da bere hiria ere. Edonor etxean bezala sentiarazten baitu Maputok.\nLos riffs de Ezpalak marcan el regreso de un Azkena Rock Festival extraño


Hiru Erregeekin argazkia egiteko txandak gaur arratsaldean banatuko dituzte udaletxeko arkupeetan - etakitto.eus\nHiru Erregeekin argazkia egiteko txandak gaur arratsaldean banatuko dituzte udaletxeko arkupeetan\nETA KITTO 2021, Urt 04\nOlentzerorekin egin zuten bezala, umeek Hiru Erregeei idatzitako gutunak jasotzeko postontziak jarriko dira gaur arratsaldean Portalean eta udaletxean. Gutunak bertan bota nahi dituzten haurrek 17:00etatik 19:30era bitartean izango dute horretarako aukera. Aurtengo egoera dela eta, ezin izango da kabalgatarik egin, baina, hala ere, Meltxor, Gaspar eta Baltasar bisitan etorriko dira bihar arratsaldean: 17:00etatik 20:00etara udaletxeko patioan egongo dira, umeekin argazkia egiteko prest. Olentzerorekin bezala, ekitaldian uneoro zainduko dira osasuna babesteko neurri guztiak. Hori dela eta, joan nahi dutenek derrigorrez hartu beharko dute hitzordua aldez aurretik, gaur 17:00etatik 19:00etara udaletxeko arkupeetara joan eta han egongo den arduradunari eskatuta (txandak familia-unitatearen arabera banatuko dira eta gehienez ere sei pertsonak osatu beharko dute).\n« Zapatuan, 17:30ean hasiko da Sarek antolatutako jaialdi-ekitaldia Untzagan COEGIren hitzetan, pandemiaren kontrola txertoaren baitan dago eta herritarrak txertoa hartzera animatu ditu erizaintza-elkarteak »


Lesakako sagardotegiak edukiera handiko jantokiak dituzte gerturatzen direnei sagardotegi menu aparta eskaintzeko, eta honela, garaiko sagardoa dastatzeko aukera ere izateko.\nSagardotegiek kupel ugari dituzte, sagardoaren eta tradizioen maitaleen gozamenerako. Lesakako sagardotegiek sagardotegi menu tradizionala eskaintzeaz gain, beste menu batzuk dastatzeko aukera ere eskaintzen dute, euskal sukaldaritza tradizionalaz gozatu ahal izateko.\nAsko dira Lesakako sagardotegietara hurbiltzen diren taldeak, enpresa bazkari-afari, urtebetetze festa, erretiro hartze edo bestelako gertakizunen bat ospatzera. Guztientzako tokia dago, oraindik ohitura izaten jarraitzen baitu lagunekin zein senideekin ospakizunak sagardotegiko menu batekin egitea. Lesaka ohitura gastronomiko handia daukan herria da, horregatik, sagardotegia toki onean kokatuta dago kotxez gerturatu eta bertan erosotasun osoz aparkatu ahal izateko.


Euskal Herria Zuzenean, gure makrojaialdirik hurbilekoena - GARA\nIaz Yann Tiersen eta Berri Txarraken zuzenekoez gozatzeko aukera izan zuten bertara hurbildu zirenek eta aurten hogeita hiru talde entzuteko parada izanen dute asteburuan. Euskal Herrikoak eta Estatu frantziarrekoak dira guztiak, Jamaikako Skatalites eta Japoniako Tokio Ska Paradise Orchestra salbu. Alta, ohi dutenez, izango da musikaz aparte zereginik ere, tartean elkartasuna, herrien kultura edo ekologia bultzatu nahi dituen bilgunean antolatutako dantza, mintzaldi, bertsolari eta besterekin.\nBihar dantza ikuskizunak erakarriko ditu ikus-entzuleak eta musikari txanda emango dio ondoren. Eskenatoki txikian La Fin De La Société izango da agertzen lehena. 1999an sortutako Akitaniako seikoteak antzerkia dantzarako musika elektronikoarekin nahasten du. Gero, jaialdiko izar handienetarikoaren, Jamaikako The Skatalitesen txanda. Euskal Herriko oholtzetan gustura dabil ska doinuen aitzindari izandako talde zaharberritua, buruan Lloyd Knibb bateria-jotzailea eta Lester Ska Sterling saxofoi-jotzailea direla.\nErritmo beroak alde batera utzi eta abiadura hartuko du Nafarroako Lehendakaris Muertosen zuzeneko zoro eta barregarriarekin. Ondoren, Baionako Gojira laukotea. Duela hamar urte sortua, taldeak metala lantzen du eta «From Mars to Sirius» du azken lana, 2005ekoa. Haren ostean, Irungo Lisabören distortsioa dator. Javi (Amodio) taldera itzuli eta «Ezlekuak» izeneko lana argitaratu dute aurten sortu berria duten Bidehuts zigiluan eta isilune luze baten ostean badirudi indarberriturik itzuli direla oholtzetara, ematen ari diren kontzertu kopuru andana ikusita.\nLa Phaze drum'n'bass eta jungle hirukoteak saltoka jarriko du agertoki nagusia, «Fin de Cycle» lan berriarekin eta ondoren John Lord Fonda disko-jartzaileak esango dio agur gauari.\nMusikari dagokionez, larunbata dugu ezbairik gabe egunik osatuena. Bazkalostea Gozategik eta Karidadeko Bentak girotuko dute, triki eta folk doinu dantzagarriekin eta ondoren Familha Artús gaskoiari emango diote txanda. Autoekoiztutako «Òrb» da boskotearen lan esperimental berria. Jarraian, oholtza nagusian, Zarauzko Anestesiaren trash eztanda bortitza izango da. «Terapia» aukeztuko du eta gero La Rue Des Pavots, EHZ lehiaketako irabazleari, txanda emango dio. Iluntzean, Fermin Muguruza Afro-Basque Fire Brigade talde euskal-karibearra. Ez da makala Muguruzak osatu duen banda, «Euskal Herria Jamaika Clash» zein bere betiko kantuak reggae moldean emateko. Jaialdiko gailurretako bat izango da ziurrenera, zelaia saltoka jarriko du. Hego eta Erdialdeko Amerikan jo eta su aritu da eta Idauze-Mendin jo ostean Ondarroan, Eibarren eta Galdakaon ere izango da uztailaren hasieran. Hilabetea Japoniako Fuji Rock jaialdi ospetsuan amaituko du.\nLarunbat gaueko bigarren atalari Frantziako I Love Ufo hirukote indartsuak ekingo dio. Ingalaterran plazaratu dute "Wish" lan berria eta Zuberoara joan aurretik Bilboko jaialditzarrean aurkeztuko dute gaur bertan. Gero, Les Ogres De Barback dibertigarriak joko du, fanfarre txiki baten gisakoak. 1994an sortua, «Du Simple Au Neant» du hamargarren lana.\nEszenatoki txikian Iparraldeko Willis Drumond laukoteak jarraituko du jaia, «Anthology» lan berriarekin eta gauaren beroan Zarauzko Delorean dantza talde arrakastatsua. «Into the Plateau» lan txundigarria plazaratu eta zuzeneko kementsuan aurkeztu ostean, lan berriaren prestakuntzan buru-belarri dabil Bartzelonaratutako talde gipuzkoarra. Larunbatean ere disko jartzaile batek itxiko du gaua; Moulek, hain zuzen.\nIgandea epeltzeko, bost talde baino ez, denak arras interesgarriak. Hasteko, bazkalostean, Biloko Kepa Junkera trikitilari ospetsua, «Hiri» lanarekin. Ondoren, Zebda taldeko abeslari izandako Mouss & Hakim anaiak, talde berriarekin. Jatorriz magrebekoak dira eta «Mouss et Hakim ou le Contraire» da haien estraineko lana.\nUribe Kostako All Jazz Era boskote interesgarria 2001ean sortu zen Gorlizen eta funk doinu beroak jorratzen jarraitzeko, taldea metalez ugaritzeko prest dago. Ondoren, Tokio Ska Paradise Orchestra uniformatu ikusgarria. «Wild Peace» da argitaratu berri daukaten diskoa eta datorren ostegunean, gaur zortzi, Bilboko Kafe Antzokian joko dute, «Bilbo Roots» jaialdiaren hirugarren edizioan (asteazkenean Israel Vibration mitikoak joko du jaialdi horretan). EHZ jaialdiari Ekintza taldeak emango dio bukaera.\nEgitarau potoloena zuzeneko musikak osatzen duen arren, musikaz gain, herri animazioa ere izango da hiru egunetan, Zuberoako dantzak, Okzitaniako Brancaleon edo Kataluniako Blocquilomborekin. Euskal Herriko Xibaren finala ere han jokatuko da, bertsolariak izango dira eta Milaka Bilakako kamioia ere bertaratuko da.\nEuskal kultura eta herrien arteko elkartasuna bultzatu nahian, Nafarroa Behereko Arrosan sortu zen duela hamabi urte jaialdia, azken bi urteetan Zuberoako Idauze-Mendin egin den festa erraldoia.\nHogeita hiru taldek joko dute asteburuan, jaialdiko hiru egunetan. Tokio Ska Paradise Orchestra eta The Skatalites taldeak salbu, Estatu frantziarrekoak eta Euskal Herrikoak dira guztiak.\nTalde gazteen lehiaketa antolatu du aurten jaialdiak. Lau egunetan eta hainbat oholtzatan final laurdenak jokatu zituzten hamabi taldek eta Okzitaniako La Rue Des Pavots atera ziren garaile.\nElkartasuna garatzea helburu\nBilbao Live erraldoiak puntako izarrekin puztu eta nazioarteko oihartzuna lortu duen honetan, Gasteizko Azkena Rock jaialdiak egonkortu eta bere tokia egin duen bitartean, Zuberoan hamabigarrenez dute ospatzen gure herriko musika jaialdi handietan eskarmentudunena eta ameslariena denak.\nEuskal kultura -bereziki musika- bultzatzeko eta sustatzeko asmoz 1992an sortua, hamabi urte daramatza Euskal Herria Zuzenean elkarteak jaialdia antolatzen, 1996an festibala Nafarroa Behereko Arrosa herrian sortu zutenetik. Gerora Zuberoara aldatu zuen. Helburuei dagokienez, elkartasuna eta laguntasuna aurkitu nahi ditu jaialdiak, herrien eta kulturen arteko kultura eta harremanak bultzatuz eta partaidetza xaxatzen duen kalitatezko egitarau oso bat, edonor asetzeko modukoa, barnealdean, Zuberoan, prezio onean emanez. Hartara, musikaz gain -bi eskenatokitan eta txandaka-, izango da dantza, mintzaldi edo bertsolariez gozatzeko betarik ere.\nEgitarau osatu horretaz 20.000 lagunek goza dezan, Pirinioetako alde bietako 800 bat laguntzaile aritu dira jo eta su lanean, eta aurten berrikuntza legez plastiko gogorreko edalontzi berrerabilgarriak jarriko dituzte estreinakoz. Bitxikeria gisa, esan aurten elkarteak antolakuntza taldea goitik behera aldatu duela. Hala, 30 urtetik gorako bakarra gelditzen da eta elkarteko zuzendari berriak, Patxi Thicoïpek, hogeita lau urte baino ez ditu.\nHitzordua Idauze-Mendin dugu, bihar arratseko 18:00etan hasi eta igande gauean bukatu arte. Horrela, The Skatalites edota Lisabö izango dira bihar, Fermin Muguruza & Afro-Basque Fire Brigade egitasmo berria edota Les Ogres de Barback larunbatean eta Kepa Junkera edota Tokio Ska Paradise Orchestra igandean.\nGainera, EHZ lehiaketaren irabazleek ere izango dute jaialdian parte hartzeko aukera, sari legez. Urtean zehar egin zen txapelketan hamabi talde sailkatu ziren hirunaka egin zen final laurdenetarako eta Biarritzeko Atabal aretoan egindako finalean Okzitaniako Tolosako La Rue Des Pavots izan zen garaile.\nOkzitaniako seikote grinatsuak ska, reggae eta rock doinuak nahasten ditu eta txapeldun legez ekainaren 30ean zortziak laurden gutxiagoan jotzeko aukera lortu du. Toon abeslariak, Yosh baxu-jotzaileak, Oré eta Olivier gitarra-jotzaileek, Gew bateria-jotzaileak eta Céline tronboi-jotzaileak osatzen dute taldea. Lehen lana aurkeztuko dute, «Tawangué» izenekoa.


Mondragon Goi Eskola Politeknikoa - Wikipedia, entziklopedia askea.\nMondragon Goi Eskola Politeknikoa Jose Maria Arizmendiarrieta, S. Coop.\nArrasate, Goierri, Orona Ideo-innovation city, Donostialdean\nTel.: 943 79 47 00\nMondragon Goi Eskola Politeknikoa (MGEP), Mondragon Unibertsitateko fakultateetako bat da. Mondragon korporazioari atxikia dagoen kooperatiba gisa dago eratua. Haren funts nagusiak irakaskuntza eta ikerketa dira.\n4 Institutu Politeknikoa\nMondragon Goi Eskola Politeknikoak 1943. urtean hasi zuen bere irakaskuntzako ibilbidea, Jose Arizmendiarretak zuzendu zuen lehen garai hartan. Izan ere, hura izan zen Mondragon kooperatibaren sustatzailea. Une hartatik kooperatiba etengabe hazi da, bertatik enpresa berri eta eraberritzaileen sorrera bultzatu da ere.\n1965an Mondragonen bost ingeniari teknikok sortu zuten gaur egungo Mondragon Goi Eskola Politeknikoa. Hau izan zen Mondragonen mugimendu kooperatiboaren lehenengo kooperatiba industriala: ULGOR, S.coop., gaur egun FAGOR dena.\nEsan beharra dago ere 1966an ALECOP ere sortu zela empresa kooperatiba industrial giza. Honek kooperatibaren kide diren ikasleei haien ikasketak eta lana aldi berean egiotea uzten die.\n1974 urtean IKERLAN ikerketa zentroa sortu zen. Gaur egun 200 bat pertsona bertan lan egiten dute eta Espainia mailan abangoardiako zentro garrantzitsu bat bezala kontzideratuta dago.\n1995ean ,eskola honek kalitatesko ISO ziurtagiria jaso zuen hau lorten Europa osoko lehenetarikoa izanik.\n2003-2004 urte bitartean EUSKALITek egiletsi zion zilarrezko "Q" a 400 puntu baino gehiago lortu zituelako egin zioten ebaluaketa sakon batean.\n2010. urtean, AUDIT egiaztagiria lortu zuen.\nMondragon Goi Eskola Politeknikoa (MGEP) kooperatiba misto bat da, hiru kide-mota ezberdinak osatzen dute:\nBazkide erabiltzaileak (ikaskeak)\nBazkide laguntzaileak (empresak eta administratzaileak)\nAsanbladaren aurrean 3 bazkide-mota hauek legearentzat berdinak dira, eta hirurek enpresaren kudeaketan parte-hartze berdina daukate.\nMGEPren eginkizun nagusia industria-ingurunearen araberako lanbide-profilak prestatzea dela kontuan hartuta, izaera juridikoa (kooperatiba mistoa) funtsezkoa izan da, etengabe eraldatzeko eta kanpo-eskarietara egokitzeko.\nHorri guztiari beste balio erantsi bat gehitzen zaio: ALECOP ereduaren bidez, lana eta ikasketak bateratzeko aukera erreala dute gure ikasleek. Horrela, adibidez, karrera-amaierako proiektuak enpresetan zuzenean egin edo ikerketa-proiektuak MGEPn gauza ditzakete.\nAldi berean, MGEPko irakasleen maila enpresako profesionalen antzekoa da. Hau da, lan-egutegia eta ordutegia industria-kooperatibetakoekin bat datoz.\nBestalde, MGEPren estiloa eta konpromisoa bere zentroetan islatzen dira, horiek ere hezkuntza berrikuntzaren eragileak dira.\nMGEPko ingeniarien trebakuntzaren eta arrakasta profesionalaren oinarriak honako hauek dira: ikasketen zorroztasuna eta maila, enpresetan praktikak egiteko aukera eskaintzen duen bitariko sistema, karrera-amaierako proiektua, internazionalizazioa, eta talde-lana ezaugarri duen kooperatiba-izaera.\nBehar besteko oinarri teorikoa dutela, ikasleak bertako tailerretan trebatzen dira, ikasketa praktikoak eginez. Makinaria eta tresna modernoak erabiltzen dituzte, industria-inguruneko puntako enpresetakoen parekoak. Horrela, lan-munduan zuzenean sartzeko aukera izaten dute.I+TGGEP-MUan egin diren ikerketak kontratuen bidez egin dira batik bat.Hala ere , azken urte hauetan ikerketa generiko izugarri garatu da,eta espero dute etorkizunean ere indartzen jarraitzea.\nGure ikerkuntza-ereduak zientzia-bikaintasun maila du helburu, baina betiere gure enpresen epe ertain eta luzerako beharrekin bat eginaz.\nIldo horretan, teknologiaren transferentzia eta berrikuntza Mondragon Goi Eskola Politeknikoaren ezaugarri bereizgarriak dira gaur egun ere.\nHori dela eta, MGEPk ia hasieratik heldu zion alderdi horri, eta, gaur egun, graduondoko programetan berebiziko garrantzia du.\nDuela 30 urte baino gehiago ekin zitzaion ikasleen nazioartekotzeari eta mugikortasunari Goi Eskola Politeknikoan, GOIER programa famatuaren bidez. Azken urteotan, gure ikasleen mugikortasuna sustatzeaz gain, nazioartekotzearen beste helburu bat da atzerriko ikasleak Eskolara etortzea eta euskal enpresei nazioartekotzen laguntzea.\n2009-2010 ikasturtean 135 ikaslek baino gehiagok egin dute ikasketen zati bat atzerrian: Frantzian, Erresuma Batuan, Mexikon, Suedian, Txekiar Errepublikan, Alemanian, Polonian, Belgikan, Finlandian, Danimarkan, Holandan eta Eslovakian, Suitzan, Irlandan eta Italian.\nInstitutu Politeknikoko ikasleek euron karrerako praktikak atzerrian egin ditzaten MGEPk egindako esfortzua azpimarratu behar da; HETELen, CONFEBASKen eta IKASLANen laguntzarekin 14 ikaslek kanpoko enpresetan egin dituzte praktikak ERASMUS programaren bidez.\nBukatzeko,MUren eta ALECOPen arteko nazioartekotzerako aliantza estrategikoaren barruan, 3 ingeniaritza-titulazio garatu dira Bogotako (Kolonbia) Universidad Panamericanan ezartzeko.\n↑ MU-k 10 urte bete ditu eta nabarmen sendotu da, ikasle-kopurua % 67 handituta\nMGEParen webgune ofiziala (Gaztelaniaz) (Ingelesez)\nAzken aldaketa 8 urria 2020(e)an, 23:08(e)tan\nOrriaren azken aldaketa: 8 urria 2020, 23:08.


Euskal Dantzarien Biltzarra : GAUR EGUN\n90. hamarkadaren bukaeran, Maribel Ortiz de Zarate lehendakari bezala zegoela, Federakuntza, legeriaren barneko egiturara egokitzea erabaki zen. Gaur egun bezala, Euskal Herria hiru administrazio ataletan banatuta zegoen. Honen ondorioz, zaila zen erakundeekin bai hitzarmenak adostea bai lankidetza protokoloak ezartzea edota jarduerak proposatzeko diru-laguntzak eskatzea.\nEDB-ren egitura berria beraz, urte haietan era autonomo batean, barne antolaketan, antolatzen ziren jarduerekin eta baita finantzaketa forman, lan egiten ari ziren 5 delegaritzekin birsortzen da. Ordezkaritza hauek, bere lurraldearen barruan, taldeen koordinazioa eta dantza tradizionalak sustatzeko ardura daukate, honako hauek dira:\nArabako Dantzarien Biltzarra.\nBizkaiko Dantzarien Biltzarra.\nGipuzkoako Dantzarien Biltzarra.\nIparraldeko Dantzarien Biltzarra.\nNafarroako Dantzarien Biltzarra.\nEDB-ko ordezkaritzak dira beraz, lurralde bakoitzeko taldeak eta dantzariak federatzen dituztenak eta denen artean, historikoki aurrera eramaten diren jarduera proiektu batean elkartzen dira. Hauek dira egiten diren ekintzetatik garrantzitsuenak:\nDantzariak aldizkariaren urteroko argitalpena.\nLurraldeetan ikastaro desberdinetak.\nBideo eta disken argitalpena.\nDantza desberdinen grabaketa.\nTaldeetan informazioa zabaldu.\nOrdezkaritzen kuotaz, Eusko Jaurlaritzaren diru-laguntzaz eta editatzen duen materailaren salmentekin finantziatu egiten da.\nGaur egun, delegaritza guztietako ordezkariak biltzen dituen Junta dago. Honako hauek dira Batzordea osatzen duten pertsonak:\nJoseba Altube (lehendakaria).\nIñaki Serrada (lendakariordea).\nPedro Romeo (idazkaria).\nEndika Saez de Adana (diruzaina).\nXabier Mendizabal (bokala).\nJose Mari Oiarzabal (bokala).\nBatzorde hau txandaka biltzen da 6-8 aldiz urtean ordezkaritzek dituzten egoitzetako batean. Bere helburuak bere sorreran proposatu ziren berberak dira, urte hauetan guztietan dantza taldeen baldintzak asko aldatu badira ere. Bere ahaleginak proposatutako programa aurrera ateratzean eta proiektu bakar baten inguruan (Euskal Dantzarien Biltzarra) ordezkaritzen unitatea mantentzean jartzen dira.


Sorrera pozgarri bati buruzko kronika | Ikusi makusi... zer ikusi?\nHasiera » Dokumentalak » Sorrera pozgarri bati buruzko kronika\nSorrera pozgarri bati buruzko kronika\nAtalak: Dokumentalak, Gomendioak, Zinemaldia 2016\nDenok dakigun bezala, 2003an Espainiako gobernuak euskaraz idatzitako egunkari bakarra ixteko agindu zuen: Euskaldunon Egunkaria. Egunkaria itxi eta bere zuzendaritzako partaideak torturatu egin zituzten. ETAko kide zirela esan zuten. 7 urte beranduago, epaiketan, salaketa horien zentzugabetasuna frogatu zen: akusatu guztiak absolbituak izan ziren.\nDokumental hau ez da ordea bidegabekeria tamalgarri horien bilduma; lehenengo euskarazko egunkariaren sorrera pozgarri eta itxaropentsua dauka hizpide. Eta hori iruditu zait hain zuzen, asmatze handiena. Ez duela bidegabekeria hori helduleku gisa erabili. Egunkaria sortu zutenen atzean, irakasle, kazetari, diseinatzaileak besterik ez zeudela erakutsiz, pertsona arruntak azken finean. Modu honetan, kontakizun hori, Acebes-en hasierako mezu negargarri horrekin talka egiten duen unean, Eriz Zapirain-ek kontatu nahi izan duenak, indar askoz ere handiago hartzen duelarik. “Hauxe zen guztia, besterik ez”.\nDena den, dokumentala sostengatzen duten bi zutabe nabarmenduko nituzke. Alde batetik istorioa bera jakina; elkarrizketatu ugariren bitartez sorrera gogor, polit eta pozgarri horren lekuko zuzena bilakatuko garelarik . Eta bestetik teknikoki bikaina dela; sinplea baina oso txukuna, eta ez da harritzekoa. Argazki zuzendaritzaren arloan, Juantxo Sardon-ekin kontatu izanak (Gazta zati bat, Azken bidaia …) sekulako aberastasuna ematen dio ekoizpenari, hain berezkoak dituen lehen plano argitsuekin jolastuz eta kamera posizio bikainetan ipiniz. Eta bestetik Napoka Iriaren ezinbesteko soinu banda. Komeni denean bakarrik agertzen diren gitarra akorde horiek erabiliaz, dokumentala osatzen duten makineria guzti horren olio bihurtzen direlarik. Bien artean, argitasunez betetzen dute fotograma bakoitza.\nBaina ekoizpen hau ahalik eta ikuspegi objektiboenetik aztertuz eta gaia alde batera utziz, erritmo falta apur bat sumatu dut. Istorioa aurrera eramaten dutenak, elkarrizketatuak berak baitira, pantailan pisu gehiegi hartuz eta faktore hau bi ahoko ezpatan bihurtuz. Nire gusturako, dokumentalak irauten dituen 88 minutu horietan, denbora gehiegi betetzen dute. Hainbat zatitan astun xamarra egin zait, muntaia arinagoa espero nuen agian, artxibo irudi gehiagorekin jolastuz eta zergatik ez, birsortzeak txiki batzuk eginez. Ala Gazta zati bat, Bertsolari eta Lucio bezalako euskal dokumentalean egin bezala, kokaleku desberdinetara joanaz, ikuslearen “bidaia bisual” hori erraztuz. Kontuz, ez naiz esaten ari elkarrizketatuak kendu behar zirenik ezta gutxiago ere. Baizik eta beraiek dioten guzti hori, off ahotsaren bitartez edo, irudi, argazki ala beste motatako plano batzuekin gehiago jokatuz, biziagoa bihurtuko lukeela narrazioa, eramangarriagoa. Halere, lan oso interesgarria eta txukuna.


Errege-erregina Katolikoen politika eta Euskal Herriko ontzigintza - Wikipedia, entziklopedia askea.\nErrege-erregina Katolikoen politika eta Euskal Herriko ontzigintza\nEuskal Herriko ontzigintzaren historian, Errege-erregina Katolikoen erregetzarekin hasitako garaia funtsezkoa eta bereziki oparoa izan zen Bizkaian eta Gipuzkoan. Auzi batek jarri zuen abian erregetza hori; eta, gerra zibila ez ezik, Elisabet I.aren aurkako Portugal eta Frantziarekin nazioarteko gerra bilakatuko zen. Euskal herritarren parte‑hartzea ez zen txikia izan gerra horretan: lurretik, Torori eta Burgosi lagundu zieten, eta itsasotik, Hondarribiari frantsesen setioan. Aragoi eta Gaztela batzen zituen tronuan finkatu zirenean, errege-erregina haiek askotan arduratu ziren euskal herritarren hainbat gaitaz, besteak beste haien nabigazioaz.\n1 Armadaren ontziola\n1.1 Dena ez zen «kontratatze adiskidetsua»\n1.2 Gerrarako itsasontziak prestatzea\n2 Protekzionismoa Europa Atlantikoan\n2.1 Zerga kontuak\n3 Mediterraneoko presentzia\nAipatutako Portugalen aurkako gerra horretan, Errege‑Erreginek itsasontziak prestatzeko eskatu zioten Bilbori; eta Bilbori, Bermeori, Portugaleteri eta Laredori bakoitzak portuan zituen bonbardak, serbatoiak eta ontzietako artilleria piezak, karabelak eta txalupak, emateko eskatu zieten haien balioa ordaintzearen baldintzapean. 1576an, Fernando Katolikoak Portugaleteko pribilegioak berretsi zituen, Gernikan bere Foruen zina egitera Bizkaira egindako bisitaldian. Nabigazioarekiko azaldu zuten interes goiztiarra 1576ko martxoaren 20ko Pragmatikan azaltzen da; han abantailak eskaintzen zaizkio 600 tona baino gehiagoko itsasontziak eraikitzen dituenari. Neurri horrek ontzigintza azkartu egin zuen eta merkatariak, ontzi‑maisuak eta armadoreak akuilatu. Sevillako almojarifazgoa edo muga‑zerga ordaintzeari zegokion mesedea ere egin zioten. Erregealdi horretan, egokiera aparta gertatu zitzaion euskal Itsas Armadari nazioarteko aukerak zabaltzeko (Afrika eta turkiarrak, Kanariar Uharteak, Italia: ondare‑loturak). Bizkaia eta Ingalaterraren artean, 1479an, merkataritza‑harremanak bultzatzen zituen akordio batera iritsi baziren, 1481ean beste horrenbeste egin zuen Gipuzkoak Errege‑Erreginaren baimenarekin:\n« Sepan quantos esta carta vieren cómo nos los procuradores e gobernadores de los escuderos fijosdalgo de la noble e leal Provincia de Guipúzcoa que estamos juntos en el lugar de Usarraga, otorgamos e conoscemos... »\nErrege‑lizentzia lortu zuten. Lizentzia hori Domenjon Gonzalez de Andiak, Pedro de Vicuña batxilerrak, Juan Migueles de Zuñiga eta Otxoa de Bergarak kudeatutzen zueten eta Ingalaterrako Erregearekin «concierto y asiento de paz» bat berresteko baimena ematen zien:\n« para que los tratantes de los dichos nuestros reinos e del dicho Reino de Inglaterra puedan andar y anden seguros, y que los daños que de la una parte a la otra se ficieren sean satisfechos y pagado »\nGipuzkoak prokuradoreak izendatu zituen, probintzia, hiribildu eta leku nahiz biztanleko «nahikoak eta ugariak», hala nola, Olazabal batxilerra, Juan de Azmines, Martin Perez de Arostegi eta Juan de Iñigez. Horiexek izango zuten eskumena antzinako bake‑kapituluak berresteko, zuzentzeko, akatsak kentzeko eta berriro besteak jartzeko; beren egitekoa Ingalaterrak Gipuzkoarekin merkataritza «quieta, pacífica e amigable contratación» lortzea zuen xede. Egilespen‑gutun horren lekukoak izan ziren Pedro Perez de Vicuña azpeitiarra, eta, Juan de Landerrain, Brixil (Errexil edo Errezil agian) izeneko paraje ezezagun batekoa.\nDena ez zen «kontratatze adiskidetsua»Aldatu\nErrege‑Erreginak Mediterraneoan zuten politikaren goraldiak (Afrika, Italia...) behar‑beharrezkoa egin zuen ontzidiak prestatzea. Alonso de Quintanilla indarrak biltzera etorri zen, turkiarrei Otranto berriz konkistatzeko. Garai horretantxe emango du Perez de Pulgar‑ek euskaldunei buruzko iritzia, «gente sabida en arte de navegar» eta «más instructor que ninguna otra nación del mundo» ("nabigazioan jakitunak" eta "beste ezein naziok baino maisutasun handiagoa"). Hogeita hamar itsasontzi irten ziren Bizkaia, Gipuzkoa eta Lau Hiribilduetatik, eta helburua lortu zuten, Galizia eta Andaluziako beste hogeirekin batera. Elisabet Erreginak 1483an bisitatu zuen Bizkaia, hain zuzen ere, irailaren 5ean iritsi zen Bilbora, eta Tenderiako Portalean egin zuen Bizkaiko Foruen zina. Hara hemen Sandovalen hitzetan Erreginak zer egiten zuen Portugalete, Durango eta beste hiribildu batzuk bisitatzean:\n« Se vestía y tocaba al uso de aquel pueblo, llamando a las personas de más merecimiento y tomando de la una el tocado, de la otra la saya y de la otra el cinto y las joyas, para tener a todos de su mano y mostrarles el amor que les tenía, y volvía estas preseas a sus dueños muy mejoradas, cuando llegaba a otro pueblo, y a sus maridos hacía muchas mercedes y honraba y gratificaba con dones a los que le habían servido en guerra y de esto hay grandes privilegios entre los nobles vizcaínos y guipuzcoanos. »\nGerrarako itsasontziak prestatzeaAldatu\nArgi dago xede politiko nagusia Nabigazioari zegozkion antolamenduak prestatzea izan zela –esaten du Labairuk–, behar‑beharrezkoak zirenean, itsasontziek eta kostaldean eta inguruetan bizi ziren itsasgizon adituek huts egin gabe parte har zezaten. Gasteiztik Gipuzkoara Baeza bidali zuen eskari erakargarri batekin: Granadak mairuen aurkako gerra azkarrago bukatzeko, Erresuma hartako portuak behar zuen berau blokeatuko zuen ontzidi bat, «más navíos e mayores y más gente de la que fasta agora habemos tenido en la dicha flota». Hitzarmena formalizatzeko zereginaz Baeza arduratu zen. Erregina fidatzen zen gipuzkoarrekin: Labairuk dioenez, Gipuzkoak hiru itsasontzi prestatu zituen bere kontura.\nItsas Armaden eskaera ofizialak gero eta sarriago gertatzen ziren, eta uste izatekoa da, erantzun ofizialez gain, Koroak hitzarmenak ere egingo zituela partikularrekin. Itsasoko arriskuek eraginda merkataritzan jarduteko itsasontziak gerrarako prestatutako ontzi bilakatu ziren. Koroak ontziak pleitatu edo alokatu baino ez zituen egiten, edo, bestela, bahitu, beharrezkoak zituenean. Merkataritza eta gerra dira Nabigazioan, ontzigintzan eta haien erabileran eragina duten bi faktoreak.\nIpar Atlantikoan itsasontziak merkataritzan erabiltzen ziren batez ere, euskaldunak itsaslapurren mehatxuetan eta errepresalietan izan ziren subjektu aktiboak eta pasiboak.\nBizkaiko Korrejidoreak 1486an zumaiar kortsario batzuk zigortzeko parte hartu zuen, Portugaleko kostaldean bi gizon hil eta beste batzuk zaurituta, itsasontzi bretainiar bat indarrez harrapatzeagatik. Merkatarien lehiagatik edo kontu hartze soil bategatik, ez dago oraindik argi zergatik izan ote zen.\nProtekzionismoa Europa AtlantikoanAldatu\nHiru urte beranduago, Bilboko Kontzejuan eztabaidan ari ziren, merkatariek itsasontziak alokatzen zituztelako, Arroxelarantz edo Bretainiarantz artilea, burdina eta larrua garraiatzeko. Itsasontzi bizkaitarrek lehentasuna zutela esaten zuten, kargamentuaren onarpenean eta alokairuko prezioen homologazioan. Emandako xedapena honako hauei jakinarazi zitzaien: Juan Iñigez de Bermeo, Martin Saez de Prado, Juan de Arbolantxa, Pedro de Berraondo, Pedro Jimenez de Bertendona, Juan Fernandez de Arbieto, Pedro Maria de Bilbao de Barrenkale.\nHorrek sortzen zuen arazoari 1502ko urriaren 20ko Erregeen xedapenak ematen zion erantzuna, Bilboko, Lekeitioko, Donostiako eta beste portuei buruzkoa. Xedapenak agintzen zuenez, ez zeuden behartuta salgaiak itsasontzi jakinetan kargatzera, baizik eta erresuman bertakoa izatea nahikoa zen, kargatzaileak nahi zuen ontzian kargatzeko.\nHorrekin halakoxe protekzionismo bat bilatzen zen, kargamentuetan monopolioa ez esategatik; ez alokairuak irabaztearren soilik, baita matxura deitzen zitzaionari aurre egiteko eta kargarekin zerikusia zuen zergaren bat ziurtatzeko ere. Auziak izan ziren Espainiako kontsulen eta katalanen artean Brujasen.\nAntzeko auziak izan zituzten Genoa, Florentzia eta Luccako nazioetan. Beraiek «une tres notable nation separée et distincte des autres nations residen en la dicte ville de Brugges» zirela ziurtatzen zuten katalanen aurrean, kontsul bizkaitarrek beraiek ere «notable nation» zirela zioten, eta, hitzarmenak zirela medio, Gibraltarren beste aldean ontziratutako salgaien matxurez arduratzen ziren. Aldiz, Espainiako kontsulak Itsasartearen atlantiar aldean kargaturikoen matxurez. Brujasko echevins‑ek katalanei eman zioten arrazoi. Bilbon ere antzeko auziak azalera ziren Bilboko kaian.\nZergari zegokionez, bertakoei eta kanpokoei eragiten zien kargatutako salgaien gainean ezarritako zergak eta merkatarien fielak arautzen zituen. Jainkoaren dirua esaten zitzaion, Bilbon San Anton eta Santiago elizek, eta Donostian Santa Maria eta San Bizente elizek jasotzen zutena: Donostian salgaien gaineko % 2a edo hamar marabedi itsasontziko; elizak egiteko, kofradiei emateko nahiz merkatari behartsuen beharrak arintzeko, beren alargun eta umezurtzei, lapurreta pairatutako marinelei edo zoritxar handiren bat zuten familiartekoei laguntzeko izaten zen.\nItsaso bidezko merkataritza, tentsio eta errepresalia arinak gorabehera, modan bazegoen Iparraldean, gerra ekintzak nagusitzen ziren Hegoaldean, Gibraltar itsasartetik harago, Italia nahiz Afrikako kostaldeetan.\n- Sariak bereganatzen zituen Juan Mendarok bere «La Zumaia» ontziarekin.\n- Machin Uranzu, Errenteriakoa, Bugiako konkistan nabarmendu zen, baina Arriaran Almirantea han bertan hil zen.\nPedro de Vera bere ontziarekin izan zen Kanariar Uharteetako itsas ekintzetan, Miguel de Muxikarekin batera; hantxe hil zen hura berrehun gizonekin.\nSona handiagoa iritsi zuen Granadako mairuen erresumari eraso eginez Iñigo de Artietaren ontzidiak, eta batez ere Juan de Lazkano Armadako kapitain jeneralak: Napolesko konkistan, Eskuadra frantsesaren porrot handia izan zuen hartan Tarentoko hesian eta Mazalquivirko hesian parte hartu zuenak. Huraxe izan zen ontziak korazatu zituen lehena eta horixe egokitu zitzaion Cesar Borja preso ekartzea Espainiara.\nFernando Katolikoak 700 gizon bana zitzala eskatzen zion Gipuzkoari 1512an, D. Juan de Lazkanoren agindupean antolatu behar zen itsas armadarako. Bikaina izan zen, oso, Olivetoko Konde Pedro Navarroren jarduna, gerora Frantziaren zerbitzura jardun eta tragikoki hil zenarena. Pasaiako Villaviciosa leinua nabarmentzen hasi ziren: Miguel izango zen Indietako Ontzidiaren lehen jenerala; semeen artetik, Martin jenerala izan zen; Juanot eta Juantxo almiranteak; Juan, berriz, kapitaina.\nArtikulu honen edukiaren zati bat Euskal Herri Enblematikoa entziklopediako Euskaldunak munduko itsasoetan zehar XIV - XVI. mendeak liburutik txertatu zen 2015-03-21 egunean. Egile-eskubideen jabeak, Eusko Jaurlaritzak, liburu hori eta entziklopedia horretako beste zenbait Creative Commons Aitortu 3.0 Espainia lizentziarekin argitaratu ditu, Open Data Euskadi webgunean.\n↑ a b Entziklopedia Enblematikoa. Euskaldunak munduko itsasoetan zehar XIV - XVI. mendeak liburukia. Etor-Ostoa. 2009. 87. orria.\nAzken aldaketa 5 urtarrila 2020(e)an, 12:17(e)tan\nOrriaren azken aldaketa: 5 urtarrila 2020, 12:17.


Villefrancœur - Wikipedia, entziklopedia askea.\nPierre MONTARU (2014-2020)\n47° 41′ 37″ N, 1° 13′ 09″ E / 47.6936°N,1.2192°E / 47.6936; 1.2192Koordenatuak: 47° 41′ 37″ N, 1° 13′ 09″ E / 47.6936°N,1.2192°E / 47.6936; 1.2192\nChampigny-en-Beauce, La Chapelle-Vendômoise, Landes-le-Gaulois, Tourailles eta Villemardy\nVillefrancœur Frantziako udalerri bat da, Loir-et-Cher departamenduan dagoena, Centre eskualdean. 2013an 472 biztanle zituen.\n2007an Villefrancœur udalerrian erroldatutako biztanleak 472 ziren. Familiak 156 ziren, horien artean 32 pertsona bakarrekoak ziren (12 bakarrik bizi ziren gizonak eta 20 bakarrik bizi ziren emakumeak), 52 seme-alabarik gabeko familiak ziren, 64 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 184 etxebizitza zeuden, 162 familiaren etxebizitza nagusia ziren, 4 bigarren erresidentzia ziren eta 18 hutsik zeuden. Etxebizitza guzti hauek 184etxeak ziren. 162 etxebizitza nagusietatik 151 bere jabearen bizilekua ziren, 9 alokairuan okupaturik zeuden eta 2 doan lagata zeuden; 2 etxek bi gela zituzten, 20 etxek hiru zituzten, 41 etxek lau zituzten eta 99 etxek bost zituzten. 142 etxek euren parking plaza propioa zuten azpian. 58 etxetan ibilgailu bat zegoen eta 100 etxetan bat baino gehiago zituzten.\nVillefrancœur udalerriko biztanleria-piramidea 2009an .\n2007an lan egiteko adina zuten pertsonak 341 ziren, horien artean 205 aktiboak ziren eta 136 inaktiboak ziren. 205 pertsona aktiboetatik 195 lanean zeuden (104 gizon eta 91 emakume) eta 10 langabezian zeuden (3 gizon eta 7 emakume). 136 pertsona inaktiboetatik 28 erretiraturik zeuden, 31 ikasten zeuden eta 77 "bestelako inaktibo" gisa sailkaturik zeuden.\n2009an Villefrancœur udalerrian 170 unitate fiskal zeuden, 439 pertsonek osaturik. Pertsona bakoitzeko diru-sarrera fiskalaren mediana urteko 19.358 euro zen.\n2007an zeuden 19 komertzioetatik, 1 material elektrikoaren fabrikazioko enpresa zen, 1 garraiorako elementuen fabrikazioko enpresa zen, 1 bestelako produktu industrialen fabrikazioko enpresa zen, 3 eraikuntza enpresak ziren, 2 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 1 informazio eta komunikazio enpresa zen, 2 zerbitzu enpresak ziren eta 6 administrazio publikoko enpresak ziren.\n2000. urtean Villefrancœur udalerrian 15 nekazaritza-ustiategi zeuden, 1.605 hektarea erabiltzen.


Komandanteak dei bat jaso du • ZUZEU\nGaur jakitera eman denez, atzo, 2016ko azaroaren 25ean, Fidel Castro Ruz zendu zen Habanan, 90 urte zituela.\nKubatarren Komandante gorenak denbora zeraman gaixorik, eta aurretik ere jasoa zuen herioaren deia, H28koen arabera. 2015eko maiatzaren 28an, aldizkari satirikoaren 5. zenbakian argitaratu zen Unai Iturriaga eta Ñ-k sinatzen duten bineta; dei galdua ei zen orduko hura. Marrazkilari hauekin gutxi fida, halere; joan den irailean, 18. zenbakian, Patxi Gallegoren beste hau argitaratu zuten-eta. Inoiz H28 aldizkarian marraztu izan bazaituzte, akaso kezkatzen hasi beharko zinateke.\nHUGO CHAVEZ eta FIDEL CASTROren Granman publikatutako DEI baten artikulua ere hemen >>\nBiografia bat euskaraz\n“Etsai amorratuenak ere onartu beharrean daude: Kubako iraultza zuzendu duen komandantea XX. mendeko estatu-gizon handienetakoa izan da” esanez hasten da Elkar etxeak gaztetxoei zuzenduta argitaratu zuen Fidel Castroren biografia; komandante apur bat hobeto ezagutzeko irakurgai aproposa. Honela dio Pedro Zuberogoitia etxebarritar historiolariak idatzitako lanaren kontrazalak:\n“Herrialde txiki batekoa izanda munduko indartsuena den auzokoari aurre egiten jakin duen liderra, Hego Hemisferioko pobre askoren esperantza, Europa aurreratuko ezkertiarren mirespen-iturria… Eta aldi berean botereari luzaroan atxiki zaion agintaria, herritarren bizimodua goitik behera kontrolatu duena, disidentziari tarte txikiena eskaini ez diona… XX. mendearen bigarren erdia markatu duen gizona, eta XXI.ean zeresana ematen jarraitzen duena”.\n>>> HUGO CHAVEZ eta FIDEL CASTRO telefonoz 2002ko apirilaren 14an izandako elkarrizketaren ondoren Fidel-ek idatzitako artikulua segidan.\nFidel Castro-ren artikulua Chavez-ekin izandako telefonozko elkarrizketaren inguruan\nKomandanteak dei bat jaso du Komandanteak dei bat jaso du Komandanteak dei bat jaso du\nbiografia, Fidel Castro, h28, heriotza, Kuba\nZer duzu buruan “Komandanteak dei bat jaso du”-ri buruz\nBentazar 2016-11-27 12:48\nEz da harritzekoa gure herrian 800 erahildako eragin dituen mugimendu baten ondorengoek horrelako diktadore odoltsu hitz-potoltsua mirestea. Nik bakarrik gogoan ditut nire kutabar lagunak, beraiek izan duten esperientzia latza persekuzioa, etengabeko beldurra, mixeria eta askatasun eza dela eta, eta orduan pentsatzen dut. Agur Fidel, zure irudiak ez du jada torturatuko Cubako hiria eta gerora zutaz gogoeta egiten denean zuk egindako krimen guztiak distiratu egingo dira.


Mintzanet: ezina online ekinez egina — Gaztezulo\nMintzanet: ezina online ekinez egina\nMintzanet: ezina online ekinez egina Euskaraz mintzatzeko lagunen bila dabiltzanak batzen ditu Mintzanet plataformak; munduko edozer txokotan egonda ere, Interneti esker euskaraz hitz egiteko aukera eskaintzen dute. Bidelari zein bidelagun bila dabiltza! https://www.gaztezulo.eus/albisteak/mintzanet-ezina-ekinez-egina-2 https://www.gaztezulo.eus/albisteak/mintzanet-ezina-ekinez-egina-2/@@download/image/mintzanet.jpg\nEuskaraz mintzatzeko lagunen bila dabiltzanak batzen ditu Mintzanet plataformak; munduko edozer txokotan egonda ere, Interneti esker euskaraz hitz egiteko aukera eskaintzen dute. Bidelari zein bidelagun bila dabiltza!\nEuskaraz hitz egin nahi duzu eta ez dakizu norekin? Euskara prakitkatu nahi duen norbaiti lagundu nahi diozu? Euskara praktikatu nahi dutenak laguntzeko prest dauden euskal hizlariekin batzen ditu Mintzanet plataformak. Maramararen irabazi asmotik gabeko plataformak Internet bidez lotzen ditu bidelari eta bidelagunak, Internet bidez euskara praktikatzeko aukera eskainiz. 2013an jarri zuten martxan proiektua, eta 2016ko datuen arabera, 475 lagunek erabiltzen dute euskaraz mintzatzeko plataforma.\nMunduko edozein txokotan zaudela, euskaraz hitz egiteko mintzalagun batekin kontaktuan jarri zaitzake Mintzanet plataformak; bestalde, euskara praktikatu nahi duen norbaiti laguntzeko prest bazaude ere, plataforma horren bidez jar zaitezke hizlari berriekin kontaktuan. Hartu-eman horiek online egiten dira, eta Mintzaneteko arduradunek kontaktuak egin eta egutegia finkatu bezain laster, mintzapraktika hasi daiteke. Praktika erabat librea da Ainara Loiarte Mintzaneteko arduradunaren esanetan: "Internet bidez, noiznahi, euskaraz mintzatzen diren lagunak topatu ditzakete erabiltzaileek. Oso erraza da! Hizlariek aukeratu dezakete praktikarako ordua eta mintzatzeko gaia ere beraiek nahi dutena izan daiteke".\nMundu osotik jaso dituzte Mintzanetekoek euskara online praktikatzeko eskaerak; Euskal Herritik ez ezik, Argentinatik, Uruguaitik eta orokorrean, euskaldunak dituen edozein herrialdetik praktikatu daiteke euskara. "Egun izena emanda dutenen %20 atzerritarrak dira; kanpoan bizi diren horietako asko euskara galdu nahi ez duten gazteak dira. Bestalde, %80 Euskal Herrikoak dira; Iparraldera eta Nafarrora gehiago zabaltzeko erronka dugu". Orduekin ados jartzea litzateke zailtasun handiena, eta horretarako bitartekari lanak egiten dituzte Mintzanetekoek: "Praktika hasi aurretik agenda zehazten dugu bi hizlarien artean, guk ere jarduna kontrolatu ahal izateko. Saioek gutxienez ordu-erdi iraun behar dute, eta bi astean behin edo astero egin daitezke, erabiltzaileen nahien arabera".\nErabiltzaileak oso fidelak direla nabarmendu du Loiartek: "Behin Mintzaneteko praktikak hasita, erabiltzaileak oso gustura ibiltzen dira, eta fideltasunez jarraitzne dute zehaztutako egutegia. Adin guztietako erabiltzaileak ditugu, baina mintzalarien bataz besteko adina 40 ingurukoa da. Askok uste dutenaren aurka, jende heldu askok ematen du izena, eta horregatik abiatu dugu 65+ plan berezia".\nBidelari zien bidelagun direlarik, gazteengana iristea ez da erraza Loiarteren hitzetan. "Internet bide mintzatzeko aukera honi esker erabateko malgutasuna eskaintzen dugu, baina gustatuko litzaiguke gazte jendearengana gehiago iristea; euskara praktikatu, beharra duenari lagundu eta lagun berriak egiteko aukera eskaintzen du Mintzanetek".\nBIDELARI ETA BIDELAGUNAK\nBidelaria: Euskara maila hobetu nahi duen edonor izan daiteke, eta horretarako beste pertsona baten laguntza behar du. Parte hartu ahal izateko maila minimo bat behar du. Elkarrizketa bat mantentzeko gai izan beharko du. Hori frogatzeko azterketa txiki bat egin beharko da (B1 maila).\nAzterketa egin nahi duzu? SAKATU HEMEN.\nBidelaguna: Euskara ongi dakien norbaitek (ez da titulurik eskatzen) laguntza eskaintzen dio praktikatu nahi duenari. Mintzanetek laguntzaileak behar ditu!\nBidelagun izan nahi duzu? SAKATU HEMEN.\nIker Elustondok (Berrobi, 1989) Internet bidez izan zuen Mintzaneten berri. Izena eman bezain azkar hasi zen euskara praktikatzen laguntzen. Gaur egun, astero hitz egiten du Cork-en (Irlandan) bizi den emakume batekin (nahiz eta bera Alemaniakoa izan).\nVanesa Alcega Cortesen (Nafarroan) bizi da eta logopeda da. 2008. urtean, Tuterako Hizkuntza Eskolan euskara ikasten hasi zen, familiei euskaraz aritzeko aukera emateko. Bertan izan zuen Mintzaneten berri. “Cortesen familia bakarrarekin hitz egiten dezaket euskaraz, bestela hilean behin Tuterara joaten naiz mintzapraktika egitera”.\nEta zu, animatuko euskara hobetzen ari direnekin hitz egitera? EMAN IZENA eta sekulako aukera eskainiko diezu beren ingurunea dela-eta euskaraz aritzeko modurik ez dutenei. Hala, euskara lantzeko, hobeto ezagutzeko eta gozatzeko aukera edukiko dute.


Belatz gorri baten askapena – Centro Martioda\nUztailak 17an Belatz gorri (Falco tinnunculus) bat askatu genuen. Txitoa zenean habitik jauzia, gurekin hilabete bat egon eta gero, azkenean bere kabuz heizatzeko gauza zela ikusi genuenenan askatu genuen.\nAurten, iaz baino belatz gorri txito gehiago izan ditugu. Ekaineko lehenengo astean hasi ziren sartzen eta uztaileko erdialdean hasi genituen askatzen.\nHemen daukazue askapenen bideoa.\nPrevAnteriorBi hontz ertainen askapena\nSiguienteMirotz urdinen askapenaNext


Mimosa, ansiolitiko samarra — Eibar.ORG | Eibarko peoria\nHemen zaude: Hasiera / Blogak / Amatiño / Mimosa, ansiolitiko samarra\nMimosa, ansiolitiko samarra\nAmatiño 2012/04/06 23:00\nMimosa da udaberriak aurrera egin ahala lore horia galtzen duen zuhaitza. Kandelario, San Blas eta Santa Agata egunekin batera loratu ohi da urtero, otsailaren lehen aste inguruan, eta San Jose ondotik zimeldu, apiril aurretik. Gurean behintzat, mimosarik ez da basoan edo oihan galduan. Nekez gero ernalduko da mimosarik bere kasa. Mimosa non, etxea han. Mimosak jarri egiten dira, nahita landatu. Norbaitek, noizbait, horrela nahi eta erabaki izan duelako.\nMimosak, gero eta gehiago, industrien auzokide\nMimosa (Acacia dealbata, arantza zurixka) australiarra omen da sortzez. Egun, Kantauri itsasbazterretik Biarnoraino nonahi agertzen da, tarteka-marteka, euskal lurralde euritsu guztietan. Inoiz gutxitan hiruzpalau zuhaitz elkarrekin; gehien-gehienetan ale solteak, han-hemenka, beti ere baserri-ondoan, basetxe-alboan eta, azken bolada honetan, baita lantegi-inguru eta industrialdeetan ere.\nHiru omen dira bizitzan zehar egin beharrekoak: liburua idatzi, guraso izan eta zuhaitza landu. Honelatsu omen dio atsotitz txinarrak, azken bolada honetan Jose Martí olerkari kubatarrari leporatzen zaion arren. Eta hiru ideia horiek ez omen dira behingo hiru erabakien (argitaratu, ernaldu, landatu) lekuko, etenik gabeko kemenaren (adimena, ardura, zaintza) adierazgarri baino.\nNiri zuhaitz bi landatzea egokitu izan zait, eta biak bizpahiru urteren buruan. Bata, Jerusalemgo Bake Oihanean, 1980an, Israelgo helduen hebraieratze-sistema ezagutzeko Euskaltzaindiak eratutako txangoan zehar; eta bestea 1983an edo, Euskal Telebista abian jarri bezain laster nik neuk atarian landatzea erabaki nuenez gero. Nago lehena olibondoa izan ote zen; bigarrena, aldiz, seguru, mimosa. Aurrenaren berri ez dut harrezkero jakin --han iraungo al du!— Bigarrena, ostera, joan zen hamarkadako zuzendaritzak errotik kendu zuen, ez niri galdetu zergatik.\nJakin ere ez dakit zergatik baina, negu goibeltsu eta udaberri argitsu arteko zubigintzan, mimosa betidanik iruditu izan zait ansiolitico samarra.\nEuskal Herri atlantikoan ondo hazten da, neuk aproba egin nuen Araban eta ez zuen hartu. Harritekoa ez da, hemen inon ez da ikusten.


PSE EUSKADI: Berriak: Idoia Mendia: “Bi gobernu sozialistek akabatu zuten ETArekin Zuzenbideko Estatuaren jostura bakar bat ere hautsi gabe. Logikoa da Otegik presoez hitz egitea, gainean daraman motxila da"\n2021 URR 20 • ETAren amaieraren 10. urteurrena\nIdoia Mendia: “Bi gobernu sozialistek akabatu zuten ETArekin Zuzenbideko Estatuaren jostura bakar bat ere hautsi gabe. Logikoa da Otegik presoez hitz egitea, gainean daraman motxila da"\nPSE-EEko idazkari nagusiak adierazpenak egin ditu Arnaldo Otegik bere alderdiko militante batzuekin izandako bilera batean esandako hitzei buruz, eta eskatu du urriaren 20 honetan ez saiatzeko protagonismoa “biktimei eta erresistentzia egin zutenei” kentzen\nIdoia Mendia, durante la presentación del libro de Lourdes Pérez. Foto: Socialistas Vascos\nPSE-EEko idazkari nagusiak, Idoia Mendiak, esan du bi egitate egiaztagarri daudela ETAren amaieraren ondorengo hamar urtera, Arnaldo Otegik bere alderdiko militante batzuekin egindako bilera batean esandako hitzen harira.\n“Nik bi egitate egiaztatuko ditut gaurkoa bezalako egun batean: bi gobernu sozialistek akabatu zutela terrorismoarekin Espainian Zuzenbideko Estatuaren jostura bakar bat ere hautsi gabe, eta berdin diola Arnaldo Otegik esango duena Estatuko Aurrekontu Orokorrei buruz, Pedro Sánchezen aurka, neure pertsonaren aurka, ezaguna da denetik esan izan dela, gure duintasunaren eta gure konpromiso politikoaren kontra. Hemen benetan azkura ematen duena da sozialistek gobernatzea eta gobernatzen jarraitzea, Espainia gobernatzen jarraituko dugulako”, adierazi du.\nEz nau harritzen @ArnaldoOtegi–k presoez hitz egitea; azken batean, gainean daraman motxila da. Berak eta bere inguru politikoak daramatena, jende asko hauspotu baitzuten terrorista izatera, eta hori da euren erantzukizuna.\nEta horrek ez du zerikusirik Aurrekontuak onartzearekin. pic.twitter.com/c9WzMExjEl\n— Idoia Mendia (@IdoiaMendia) October 20, 2021\nPSOEren Azterlan eta Programen idazkari ere denak adierazi du ez duela harritzen Otegik bilera horretan presoei buruz esandakoak: “Ez nau harritzen Arnaldo Otegik presoez hitz egitea; azken batean, gainean daraman motxila da. Otegik eta bere inguru politikoak jende asko hauspotu zuten terrorista izatera, eta beraz, erantzukizun hori daramate gainean”.\nEzker abertzaleak astelehenean egindako adierazpenari buruzko balorazioa egin du. “Nire egingo ditut atzo entzun izan genituen biktima askoren hitzak, batik bat Marta Buesarenak, oso hurbilekoa sentitzen baitut. Ezker abertzalearen adierazpen berantiarra da”. Nik neuk ez dizkiet eskerrak emango hiltzeari utzi ziotelako, baina ez diot ere aitortza egiteari utziko Aieten astelehenean egin zuten adierazpenari, baina baita oraindik ibilbide bat geratzen zaiela ere”, azaldu du.\nLehendakariordeak eskatu du urriaren 20 honetan ez dadila protagonismoa kendu biktimei: “Gaur kontuan izan behar duguna da ez kentzea protagonismoa ez biktimei ez erresistentzia erakutsi zutenei, pertsona haiei, demokraziaren infanteriari, kalean eta udal bakoitzean inoiz ez ziotelako huts egin hauteskundeetan auzokideekin hartutako konpromisoari, benetako politika eginez. Memoriaren alde egin behar dugu lan, gertatutakoaren egia kontatu beharra dago, eta gero bakoitzak bere heroi eta borreroak izango ditu, baina guk Euskadin gertatutakoa osatzeko eta egia kontatzeko betebeharra dugu.


Deskargatu luzapen honekin ia edozein bideo Chrome-rentzat Gadgeten berriak\nSarean falta ez den zerbait moduak dira deskargatu lineako bideoak. Edo bertatik Youtube, Vimeo eta baita Facebook ereLineako zerbitzu ugari dago Interneteko ia edozein web orritako edukia gordetzeko aukera ematen dutenak.\nOrain dela gutxi bilatu eta oso modu erraz bat irakatsi dizugu mp3 abestiak deskargatu, eta gaur bikain honen txanda da luzapena Google Chrome-rentzat, horri esker, ddeskargatu bideoak ia edozein webgunetatik gure ordenagailura eta nola eta noiz nahi dugun gozatu. Baina denak du muga, beraz, zein da sekretua?\nOso erraza. Chrome bideo deskargagailuak lan egiten du HTTPS onartzen duten gune gehienak. Hala ere, berri txarrak ditugu: ezin da erabili YouTube bideoak deskargatzeko. Chrome Web Store dendan argitaratutako tresna denez, Google luzapenen dendak ez ditu onartzen Google bideo plataformatik bideoak deskargatzen dituzten pluginak. Beraz, YouTube bideoak deskargatu nahi badituzu, egon sintonizatuta Actualidad Gadget-rekin laster erakutsiko dizugu nola.\nBaina ia beste edozein webgunetako bideoetarako Mila mirari gisa funtzionatzen du. Luzapen honen gauzarik onena funtzionamendua oso erraza dela da arakatzen ari zaren orrialdeko bideoak automatikoki hautematen ditu, eta besterik ez duzu egin behar egin klik luzapen botoian deskargaren kalitatea aukeratzeko.\nBeste abantaila handi bat deskargak egiteko abiadura da, eta onena hori da hainbat fitxategi deskarga ditzakezu aldi berean. Formatu ezagunenak onartzen ditu, hala nola FLV, MP4, Mov, etab ... eta hori ez dut zalantzarik kromoa erabiltzen baduzu seguruenik hori da instalatu nahi izango duzu. Eta gogoratu bazara Opera erabiltzailea, instalatu ere egin dezakezu zure nabigatzailean Jarraitzen tutorial hau. Beste alternatiba bat erabiltzea da Clip Converter.\nArtikuluaren bide osoa: Gadgeten berriak » General » Tutoretzak » Deskargatu luzapen honekin ia edozein bideo Chrome-rako


Litio gatzak depresio-aldiak prebenitzeko - Zientzia Kaiera\nNahasmendu bipolarra duten pertsonengan depresio-aldiak prebenitzeko litio gatzek duten eraginkortasuna aztertu dute.\n1. irudia: Litio tratamenduak nahasmendu bipolarra duten pertsonengan depresioa prebenitzeko gaitasuna aztertu da.\nBizitza errealean efektu prebentiboa du epe luzean litio gatzak erabiltzea, ikerketaren emaitzen arabera. Bizitza errealaren testuinguruan depresioa prebenitzeko litioak duen efektibotasuna aztertzea izan da helburua eta, horretarako, nahasmendu bipolarra duten 72 pazienteri jarraipena egin zaie hamar urtez.\nTratamenduari atxikidura ona izan duten pazienteek depresio aldi gutxiago izan dituzte eta baita aldi maniako eta hipomaniako gutxiago. Horretaz gain, depresio aldietan edota aldi maniako/hipomaniakoetan berriz erortzeko denbora ere motzagoa izan da atxikimendu gutxi izan duten pazienteengan.\nNahasmendu bipolarraren gaixotasun kostuaren analisiaren arabera, minbizia baino kostu handiagoa izan dezake. Depresioa, aldi maniakoak, aldi hipomaniakoak eta aldi mistoak izaten dituzte nahasmendu bipolarra duten pertsonek.\nSintoma afektiboen artean, sintoma depresiboak eta mistoak dira morbositate maila altuenekin, ospitalizazio tarte luzeagoekin eta bai epe laburrean bai epe luzean emaitza kaskarragoekin lotuta daudenak.\nIkerketa bizitza errealeko testuinguruan\nArabako Unibertsitate Ospitalean egin da ikerketa, psikiatria ospitaleratutako zerbitzua eta psikiatria larrialdi aretoa duen eremuko ospitale bakarra. Litio karbonatoarekin tratatutako 72 gaixo izan dira ikerketaren parte eta hamar urtez egin zaie jarraipena.\nHiru dira neurtu diren parametroak:\nBirgaixotzea. Zortzi astean behin ebaluatu dira morbilitateari begira (aldiak, ospitalizazio mota) eta alkohol eta drogen erabilerari begira.\nGaixoen %80,5 (58 gaixo) depresio aldi edo aldi mistoak izan dute gutxienez. 58 gaixoetatik 44 (%75,9) atxikimendu ona izan dute. Atxikimendu ona izan duten litioarekin tratatutako gaixoek depresio sintomekin nabarmen gertakari gutxiago izan dituzte, atxikimendu txarra izan duten gaixoekin konparatuta. Aldi maniako eta hipomaniako gutxiago ere zenbatu dira atxikimendu ona duten gaixoetan.\nBirgaixotze denbora depresio edo aldi mistoan 713,07 egun izan da atxikimendu ona izan duten gaixoen kasuan eta 376,07 atxikimendu eskasekoetan. Aldi maniako edota hipomaniakoei dagokienez, 705,6 eta 462,3 egun izan dira atxikimendu ona eta kaskarra izan duten gaixoetan, hurrenez hurren.\nAtxikimendua. Tratamenduari atxikimendua ere neurtu da.\nIkertutako gaixoen %77,8 kontsideratu dira litio tratamenduari atxikiak. Alkohola neurriz gabe erabili duten edo alkoholarekiko dependentzia duten gaixoek atxikimendu maila baxuagoa izan dute alkoholik edaten ez duten edo noizean behin edaten duten gaixoekin konparaturik. Patroi bera ikusi da drogen erabilerari dagokionez.\nKostua. Ospitaleratzearen kostuak ere izan dira kontuan.\nOspitaleratze kostuei dagokienez, atxikimendu ona izan duten pazienteen kasuan 10.349 eurokoa izan da eta 44.547 eurokoa atxikimendu txarreko gaixoen kasuan, ikerketaren 10 urteetan zehar.\n2. irudia: 10 urtean zehar aztertutako gaixoek izandako aldiak, depresibo eta mistoak, alde batetik, eta maniako eta hipomaniakoak, bestetik.\nEmaitzen arabera, beraz, litioa erabilgarria da eta eraginkorra da nahasmendu bipolarrean depresio sintomak prebenitzeko bizitza errealaren testuinguruan. Gaixoek birgaixotzeak eta depresio sintomak dituzte, litio tratamenduari atxikimendu ona izanik ere, atxikimendu eskasa dutenek baino maila baxuagoan, hala ere.\nNahasmendu bipolarra tratatzeko botikarik garrantzitsuena. Epe luzera suizidioaren kontrako efektu prebentiboa ere badu. Aldi maniako eta maniakoetan litioak duen efektua oso ondo ikertuta dago, aldi depresiboetan eta mistoetan, baina, ebidentzia ez da hain sendoa.\nGarrantzitsua da litioaren efektua bizitza errealeko testuinguruan aztertzea, nahasmendu bipolarrerako mantentze-tratamendu aukera gutxi daude eta, bereziki, depresioaren prebentziorako. Oso ikerketa gutxi daude aldi mistoetan eta depresioan litio gatzek duten efektuaren ingurukoak. Eztabaida dago depresio bipolarraren tratamendurako antidepresiboen erabilerari dagokionez, maniara aldatzeko arriskuagatik eta eraginkortasunaren inguruko kezka dela eta.\nLitio gatzekin egindako tratamenduen arazo nagusietariko bat, bestelako tratamenduetan bezala, atxikimendu falta da. Tratamenduari atxikimendu faltak prebalentzia handia du nahasmendu bipolarrean, ikerketen arabera, %23,4 eta %32 artekoa. Zorroztasun faltari, albo ondorioei eta serum litio mailaren monitorizazio beharrari egozten zaie atxikimendu falta.\nGonzález-Pinto, Ana, et al., (2018). Can lithium salts prevent depressive episodes in the real world?. European Neuropsychopharmacology, 28, 12, 1351-1359. DOI: https://doi.org/10.1016/j.euroneuro.2018.09.008\nArgitalpen-data: 2019/03/04 · Atala: Dibulgazioa, EHUko ikerketa\nAsteon zientzia begi-bistan #245\nFarmakologia Nahasmendu bipolarra duten pertsonengan depresio-aldiak prebenitzeko litio gatzek duten eraginkortasuna aztertu dute. Tratamenduari atxikidura ona izan duten pazienteek depresio […]\nKrisi psikotikoa errealitatearen pertzepzioan eragiten duen gorabehera da. Besteak beste, haluzinazioak eta delirioak eragiten ditu eta buruko gaixotasun bat izan […]\nSormenak eta psikosiak erro genetiko bera partekatzen dutela ondorioztatu dute Islandian egin berri den ikerketa batean. Izan ere, eskizofrenia edo […]\nAsteon zientzia begi-bistan #245 – Zientzia Kaiera\n[…] pazienteek depresio aldi gutxiago izan dituzte eta baita aldi maniako eta hipomaniako gutxiago. Arabako Unibertsitate Ospitalean egin da ikerketa eta 72 pazienteri jarraipena egin zaie hamar […]


Funtzioak - CSN\nInstalazio nuklearretako eta erradioaktiboetako funtzionamendua erregulatzen du\nFuntzionamendu hori segurtasun irizpideei egokitzen zaiela bermatzeko.\nAraudia eta arauak proposatzen ditu\nGobernuari bideratzen dizkio segurtasun nuklearrerako eta babes erradiologikorako beharrezkoak diren araudi proposamenak, eta nazioarteko legediari egokitzen dio nazio-legedia. Bestetik, nahitaez bete beharreko arauak idazteko ahalmena dauka; eta, une zehatz batean, instalazioetako jarduera berehala eten dezakete arau horiek.\nIngurumena zaintzen du\nEspainia osoan zehar banatutako estazio automatikoen sarearen bidez neurtzen du CSNk erradioaktibitatea, eta atmosfera, lurra eta ibaietako zein itsasoko ura aztertzen duen laginketa sarea ere badauka.\nLangileentzako lizentziak esleitzen ditu\nLizentziak aztertzen eta esleitzen dizkie instalazio nuklear eta erradioaktiboetan lan egiten duten pertsonei.\nInstalazioetako proiektuen berri ematen du\nInstalazio nuklear eta erradioaktibo bat funtzionamenduan has dadila baimendu aurretik, xehetasunez aztertzen ditu proiektuak behar dituen zehaztapenak, eta horiek bete daitezela eskatzen du.\nLaguntza teknikoa ematen du, larrialdi nuklearra edo erradioaktiboa gertatuz gero\nCSNk edozein gertakari nuklearren edo erradiologikoren aurrean erantzuteko ahalmena dauka, eta, gainera, parte hartzen du istripu nuklearretarako larrialdi-planak egiteko orduan.\nLangileen dosiak kontrolatzen ditu\nEsposizioan dauden langileek jaso ditzaketen erradiazio dosiak zaintzen ditu, ezarritako mugak gaindi ez ditzaten.\nEgokitzat jotako zigortzeko espedienteak abiaraz ditzake, bere eskumenen eremuaren baitan. Proportzionaltasun-printzipioari eta energia nuklearrari buruzko legean zehaztutako zirkunstantziei jarraiki mailakatuko dira zigorrak. Hiru maila ezarri ditu aipatu legeak: gehienezkoa, ertaina eta gutxienekoa.\nIkerketa planak egiten eta sustatzen ditu\nIkerketa planak sustatzen ditu, segurtasun nuklearreko eta babes erradiologikoko gaietan.\nIritzi publikoa eta Espainiako Gorteak informatzen ditu\nCSNk kontu ematen du bere jardueren gainean, eta horien berri ematen die Diputatuen Kongresuari eta Senatuari, bai eta herritarrei ere, hainbat bitartekoren bidez.\nHarremanak dauzka Estatuko Administrazioarekin\nKontseiluak lankidetza-harremanak dauzka estatu zentraleko, erkidegoetako eta tokiko erakunde ezberdinekin.\nHarremanak dauzka antzeko beste erakunde batzuekin\nLankidetzan aritzen da, modu aktiboan, nazioarteko erakundeekin eta erregulatzaile homologoekin, akordioen, protokoloen eta hitzarmenen bitartez.


Rui Costa | Kirol berriak\nRui Costa, 25 urteko Movistarreko portugaldarrak irabazi du Suitzako itzulia (Costaren palmaresa). Ustekabekoa izan da, bai baiziren bera baino izen eta hautagaitza sendoagoa zuten ziklistak, baina Suitzan ez da albiste onik izan, inoren bertuteak baino askoren gabeziak nabarmendu dira. Erakustaldiengatik baino, hutsegiterik txikienak egin dituenak eraman du lasterketa. Esparru desberdinetan espezialistak direnak ere pattal aritu dira. Bi adibide: Levi Leipheimer oso kaskar ibili da erlojupekoan; alderantziz Robert Gesink, ondo bakarkako lanean, gaizki mendatean, bere esparru naturalean. Cancellarak berak ez du etaparik irabazi, b erlojupeko izan arren.\nGoraipamenak merezi dituen ia bakarra Peter Sagan da. Lau etapa irabazi ditu, alajaina. Eslobakiarra puri purian dagoen ziklista da. Ia esparru guztietan nabarmentzeko moduko dohainak ditu. Erlopeko eta mendate luzeetan ez beste edozein lekutan gailendu daiteke. California eta Suitza dira esandakoaren adibide garbi. Estatu Batuetan zortzitik bost eraman eraman zituen; Suitzan lau. Berdin dio esprinta azkarra edo motela izan, laua eta garbia edo aldapatsua eta konplikatua, igual igual dio zorua bustita egon edo ez, pedaletik oina irten edo itxita gelditu, oraintxe bertan ez du itzalik ere. Besterentzat papurrik ere uzten ez duten bihotzgabea dirudi.\nLiquigaseko 22 urteko gazteak asko erakutsi du, bai esprintetan eta bai klasikorik handienetan. Oraindik ez du garaipenak azken hauetan baina denbora kontua baino ez da hori, arazo horrek badu irtenbidea. Esprintetan koska bakarra dauka gainditzeko: Cavendish, baina langa hori Tourrean bota lezake.\nEta Tourra aipatu dudanez, seguru nago hemen protagonista izan diren ziklista ia bakar bat ere ez dela Tourrean nabarmenduko. Hango garailea Dauphinetik irtengo da. Suitzan inork ez du erakutsi eurengan konfiantza izateko aztarnarik ere. Liderrek ohi duten sendotasunik ez du inork izan, gabeziak nabarmendu dira bertuteen gainetik. Indartsuena seguruenik Frank Schleck izan da, baina erlojupekoan hain du arazo larria, maila hori emanda ezin du erlojupeko luze antzekoak dituen ia karrera bakar bat ere irabazi.\nZiklistek izandako ahuleziak kritikatu ditut, izan ere memorian oraindik fresko baitaukagu ia ia ariketa matematiko baten ondorioa zen ziklismoa, baina ez genuke kalterik ziklisten gorabehera eta ustekabeko emaitzetara ohitzen hasiko bagina.\nThis entry was posted in Txirrindularitza, Xabier Usabiaga and tagged Levi Leipheimer, Rui Costa, Suitzako Itzulia on 17 June, 2012 by .